title: Karl Emil Ståhlberg

text: Karl Emil Ståhlberg (30. marraskuuta 1862 Kuhmoniemi – 27. kesäkuuta 1919 Helsinki) oli valokuvaamo Atelier Apollon perustaja ja johtaja. Ståhlberg kävi koulunsa Oulussa, jonka jälkeen opiskeli maanmittausinsinööriksi Helsingissä. Hän harjoitteli insinöörin ammattiaan kolmena kesänä Oulun rautatien rakennustöissä.


title: Karl Emil Ståhlberg

text: Valokuvauksesta Ståhlberg kiinnostui häämatkallaan Pariisiin. Palattuaan Suomeen hän perusti oman valokuvausateljeen Helsinkiin vuonna 1889. Ståhlberg vaikutti monella tavalla suomalaisen valokuvauksen kehittymiseen. Hänen aloitteeseensa perustuen laadittiin ensimmäinen suomalainen valokuvauksen oppikirja. Ståhlbergin ateljeeliiketoiminta laajeni myös muille paikkakunnille. Haaraliikkeitä Ståhlberg perusti Vaasaan, Viipuriin, Tampereelle ja Imatralle. Valokuvaamo muutettiin osakeyhtiömuotoiseksi ja sen nimeksi tuli Atelier Apollo vuonna 1899. Ståhlbergin kiinnostus suuntautui vuosisadan vaihteen jälkeen valokuvauksen sijaan elokuviin. Hän avasi "Maailman Ympäri" -elokuvateatterin Helsinkiin 1904. Ståhlberg myös tuotti vuonna 1907 valmistuneen ensimmäisen suomalaisen näytelmäelokuvan "Salaviinanpolttajat".


title: Karl Emil Ståhlberg

text: Karl Emil Ståhlberg oli presidentti K. J. Ståhlbergin serkku. Hänen poikansa oli sisällissodassa kaatunut jääkärimajuri Armas Ståhlberg ja tyttärensä kenraalimajuri Lauri Malmbergin kanssa avioitunut hammaslääkäri Ragni Ståhlberg.


title: Karl Emil Ståhlberg

text: Atelier Apollon mukaan on saanut nimensä DocPoint-festivaalin Apollo-palkinto.


title: Lars Ohly

text: Lars Ohly (s. 13. tammikuuta 1957 Spånga, Tukholma) on ollut Ruotsin Vänsterpartietin puheenjohtaja vuodesta 2004 alkaen. Tehtävässään hän seurasi Ulla Hoffmania. Hän lopettaa tehtävässä vuonna 2012 päättyvällä kaudella.


title: Nikolai Žukovski

text: Nikolai Jegorovitš Žukovski (; 17. tammikuuta 1847 Orehovo, Vladimirin kuvernementti, Venäjän keisarikunta – 17. maaliskuuta 1921 Moskova, Neuvostoliitto) oli merkittävä venäläinen aerodynaamikko, hydrodynaamikko ja eräs moottorilennon teorian uranuurtajista.


title: Nikolai Žukovski

text: Žukovski valmistui Moskovan yliopistosta vuonna 1868. Vuodesta 1872 alkaen hän toimi professorina Moskovan teknisessä korkeakoulussa. Vuonna 1904 hän perusti maailman ensimmäisen aerodynamiikan instituutin Katšinoon Moskovan lähelle. Vuodesta 1918 alkaen hän toimi TsAGI-instituutin johtajana.


title: Nikolai Žukovski

text: Hän oli ensimmäisiä insinöörejä, jotka kiinnostuivat lentokoneen nostovoiman laskemisesta. Samaan aikaan Martin Wilhelm Kuttan kanssa hän kehitti Kutta–Žukovski-teoreeman. Näin hän määritteli siipiprofiilin käsitteen. Hän rakensi Venäjän ensimmäisen tuulitunnelin.


title: Nikolai Žukovski

text: Žukovskin kunniaksi on nimetty Žukovskin kaupunki Moskovan lähellä sekä Kuun kraatteri.


title: Teppo Raikas

text: Väinö Teppo Raikas (alun perin "Wäinö Teofilus Durchman", 9. lokakuuta 1883 Viipuri – 9. toukokuuta 1916) oli Suomen Kansallisteatterin näyttelijä, elokuvaohjaaja ja käsikirjoittaja.


title: Teppo Raikas

text: Teppo Raikas syntyi Viipurissa 9.10.1883. Hänen vanhempansa olivat sahanhoitaja Anders Gerhard Durchman (1851–1917) ja hänen 1881 vihitty puolisonsa Anna Maria o.s. Wirman (s. 1857). Raikas pääsi ylioppilaaksi 1903 Viipurin klassillisesta lyseosta ja oli näyttelijänä Kansallisteatterissa vuodesta 1905 alkaen.


title: Teppo Raikas

text: Raikas osallistui ensimmäisten kahden suomalaisen elokuvan filmaukseen: Salaviinanpolttajat (1907) ja Sylvi (1913). Käsikirjoituskilpailun pohjalta syntyneessä "Salaviinanpolttajissa" hän esitti viinanpolttajaa. Vuoden 1907 kevättalvella kuvattu ja 29. toukokuuta 1907 ensi-iltaan tullut "Salaviinanpolttajat" sai hyvän yleisönsuosion. "Sylvissä" Raikkaan roolihahmo oli arkkitehti nimeltä Viktor Hoving.


title: Teppo Raikas

text: Vuonna 1911 Raikas ohjasi ensimmäisen elokuvaversion Minna Canthin Anna Liisasta ja käsikirjoitti elokuvan Hyökyaaltoja. Kummankin elokuvan nauhat olivat kuitenkin teknisesti liian heikkoja niiden saattamiseksi esityskuntoon, mutta samalla tavoin käsitelty "Sylvi" saatiin esityskuntoon. Siitä on nykypäiviin säilynyt noin 13 minuutin jakso.


title: Teppo Raikas

text: Teppo Raikas oli perustamassa Suomen Näyttelijäliittoa. Perustamiskokouksessa 27. toukokuuta 1913 hän toimi puheenjohtajana ja hänet valittiin myös liiton ensimmäiseksi puheenjohtajaksi.


title: Eero Kilpi

text: Eero Abraham Kilpi (23. tammikuuta 1882 Kustavi – 29. marraskuuta 1954 Helsinki) oli Suomen Kansallisteatterin näyttelijä vuosina 1903–1949.


title: Eero Kilpi

text: Kilpi esiintyi myös Radioteatterissa sekä yli 20 suomalaisessa elokuvassa, muun muassa ensimmäisessä kotimaisessa näytelmäelokuvassa "Salaviinanpolttajat" (1907). Muita elokuvia: "Sylvi" (1913), "Ollin oppivuodet" (1920) ja "Neljästoista vieras" (1948). Lisäksi Kilpi oli Näyttelijäliiton puheenjohtaja vuosina 1929–1937. Hänen veljensä oli kirjailija Volter Kilpi.


title: Eero Kilpi

text: Teatterintekijä Juha Hurme on kirjoittanut Eero Kilvestä monodraaman "Fosforinhohtoinen lurjus", joka kantaesitettiin Kustavin Volter Kilpi -viikoilla vuonna 2009 ja valittiin Tampereen Teatterikesän 2010 pääohjelmistoon. Pääroolia näytteli Juha-Pekka Mikkola, Kilven kaukainen sukulainen.


title: VfB Oldenburg

text: VfB Oldenburg on urheiluseura Oldenburgista Saksasta. Seura tarjoaa viisi erilaista urheilulajia noin 500 jäsenelleen. Lajeja ovat kriketti, paini, pöytätennis, lentopallo ja jalkapallo. Seuran värit ovat sininen ja valkoinen.


title: VfB Oldenburg

text: VfB Oldenburg perustettiin 17. lokakuuta 1897, jolloin nimenä oli FC 1897 Oldenburg. Vuonna 1919 seura liittyi yhteen FV Germania 1903 Oldenburgin kanssa ja uudeksi nimeksi valittiin VfB Oldenburg. Vuotta myöhemmin seura hankki itselleen vanhan velodromin Donnerschweestä (nykyään osa Oldenburgin kaupunkia) ja jälleenrakensi sen uudeksi jalkapallokentäksi. Donnerschween Stadionista "("pohjoisen helvetti")" kehittyi seuran sielu, mutta vuonna 1990 seura oli myytävä koska se ajautui vähitellen konkurssiin. Vuonna 2000 konkurssi saatiin selvitettyä menestyksekkäästi ja nykyään seura on vapaa kaikista veloista. Vuonna 2004 Oldenburgin krikettiklubi liittyi VfB Oldenburgiin sen uudeksi krikettijoukkueeksi. Vuonna 2005 Frank Lachmann seurasi pitkäaikaista edeltäjäänsä Klaus Bersteriä seuran presidentiksi.


title: VfB Oldenburg

text: VfB Oldenburg pelasi kauden 1980/1981 Saksan toiseksi korkeimmalla sarjatasolla 2. Bundesliigassa ensimmäistä kertaa, mutta se pudotettiin alempaan liigaan vuoden jälkeen kun 2. Bundesliigan pohjois- ja etelälohkot yhdistettiin. Vuodet 1989–1993 olivat VfB Oldenburgin menestyksekkäimmät. Valmentaja Wolfgang Sidkan ja manageri Rudi Assauerin ollessa johdossa seura menetti täpärästi nousun Saksan korkeimpaan sarjaan, Bundesliigaan. Kausi 1996/1997 oli viimeinen kausi 2. Bundesliigassa. Nykyään seuran ykkösjoukkue pelaa Niedersachsenin liigassa, Ala-Saksi -sarjassa.


title: VfB Oldenburg

text: Vuodesta 1991 lähtien VfB:n kotipelit on pelattu kunnallisella Marschweg-Stadionilla. Stadionille mahtuu 15 000 ihmistä ja istuimia on käytettävissä 4500. Ennätysyleisö (30 000 katsojaa) saavutettiin vuonna 1960 kun VfB hävisi Borussia Mönchengladbachille ja vuonna 1974 sen hävitessä Hampurin SV:lle Saksan Cupin ottelussa.


title: VfB Oldenburg

text: Osoite: Marschweg – Stadion, Marschweg 25, 26122 Oldenburg


title: Välin jako

text: Välin jako tarkoittaa matematiikassa lukuvälin pilkkomista pienempiin väleihin. Jako on joukko niistä pisteistä, joissa väli katkaistaan. Esimerkiksi väli formula_1 voitaisiin jakaa osaväleihin formula_2 ja formula_3. Välin jako olisi tällöin formula_4.


title: Välin jako

text:
Välin formula_5 jako formula_6 on pistejono
formula_7, missä formula_8. Jako formula_6 jakaa välin formula_10 kompakteihin osaväleihin formula_11, missä formula_12.


title: Välin jako

text: Jakoa käytetään Riemann-integraalin määrittelyssä.


title: Välin jako

text: Välin formula_13 jako formula_6 on karteesinen tulojoukko.


Välin jako


title: Välin jako

text: missä formula_16 on komponenttivälin formula_17 jako.


title: Välin jako

text: Jako formula_18 on jaon formula_6 hienonnus, mikäli formula_20. Tällöin sanotaan myös, että jako formula_18 on hienompi kuin jako formula_6, ja jako formula_6 on karkeampi kuin jako formula_18. Hienonnus tarkoittaa siis "tiheämpää" jakoa, johon kuuluvat myös karheamman eli "harvemman" jaon alkiot. Esimerkin jakoa P voisi hienontaa vaikka lisäämällä jakoon luvut 2 ja 3: formula_25.


title: Viktor Šalimov

text: Viktor Ivanovitš Šalimov (, s. 20. huhtikuuta 1951 Solnetšnogorsk, Neuvostoliitto) on venäläinen entinen jääkiekkoilija, pelipaikaltaan oikea laitahyökkääjä. Šalimov teki 66 maalia 126 maaottelussa Neuvostoliiton maajoukkueessa vuosina 1972–1982. Seuratasolla Šhalimov edusti Moskovan Spartakia.


title: Jako

text: Jako tarkoittaa muun muassa:


title: Keskusta-oikeisto

text: Keskusta-oikeistolla tarkoitetaan politiikan tutkimuksessa maltillista porvarillista puoluekenttää oikeisto-vasemmisto-akselilla poliittisen keskustan ja oikeiston välissä. Suomessa keskusta-oikeistolaisia puolueita ovat Kokoomus, Perussuomalaiset, RKP ja Kristillisdemokraatit.


title: Strategos

text: Strategos () oli antiikin Kreikassa sotapäällikkö, joka vastasi osapuilleen nykypäivän kenraalia. Bysantin valtakunnassa strategos oli sotilaskuvernööri. Nykyisessä Kreikan armeijassa strategos on korkein sotilasarvo.


title: Strategos

text: Antiikin Ateenassa valittiin vuosittain kymmenen strategosta johtamaan armeijaa ja laivastoa. Muut virkamiehet ateenalaiset valitsivat arvalla, mutta strategoksilla täytyi olla kokemusta ja kykyjä, joten heidät valittiin äänestämällä. Strategokset olivat kaikki samanarvoisia, ja esimerkiksi ennen Marathonin taistelua strategokset sopivat yhdessä siitä, miten taistelussa toimittaisiin. Kuuluisin ateenalainen strategos oli luultavasti Perikles, joka valittiin tähän virkaan joka kerta vuosina 443 eaa. – 430 eaa.


title: Strategos

text: Strategokset joutuivat vastaamaan teoistaan virkakautensa päätyttyä. Jos strategos epäonnistui sotatoimissaan, oli hyvin yleistä, että hänen poliittiset vihamiehensä nostivat syytteen häntä vastaan. Yleisiä rangaistuksia olivat sakko, maasta karkotus tai kuolema. Esimerkiksi Perikles syrjäytettiin tällä tavalla vuonna 430 eaa ja tuomittiin maksamaan sakkoja.


title: Strategos

text: Ateenan strategokset kokoontuivat Strategeion-nimisessä rakennuksessa Agoralla.


title: Strategos

text: Myös muilla kreikkalaisilla kaupunkivaltioilla tai valtioliitoilla oli tapana valita strategoksia. Tunnetuin näistä oli ehkä Akhaian liitto, jonka joukkoja johti strategos vuosina 256 eaa. – 146 eaa.


title: Tanskan kansanpuolue

text: Tanskan kansanpuolue () on Tanskan toiseksi suurin parlamenttipuolue sosiaalidemokraattien jälkeen. Kansanpuolueen nykyinen puheenjohtaja on sen perustajiin kuulunut Kristian Thulesen Dahl. Aatteeltaan puolue on kansalliskonservatiivinen ja oikeistopopulistinen.


title: Tanskan kansanpuolue

text: Tanskan kansanpuolue perustettiin 6. lokakuuta 1995. Sen perustivat Edistyspuolueen jäsenet Pia Kjærsgaard, Kristian Thulesen Dahl, Poul Nødgaard ja Ole Donner. Puolue on toiminut oikeistolaisten vähemmistöhallitusten tukipuolueena vuosina 2001-2011 ja uudelleen vuodesta 2015 lähtien. Puolue haluaa Tanskan eroavan Euroopan neuvoston ihmisoikeussopimuksesta, se ei kannata Tanskan liittymistä EMUun eikä se kannata Euroopan unionin puolustuspolitiikkaa, vaan pitää tavoitteenaan itsenäistä Tanskaa Naton yhteydessä.


title: Tanskan kansanpuolue

text: Puolue on herättänyt huomiota joukkotiedotusvälineissä monilla kannanotoillaan, lähinnä maahanmuuttovastaisilla lausonnoilla, joista eniten huomiota saaneet lienevät Louise Frevertin, Mogens Camren ja Pia Kjærsgaardin tapaukset.


title: Tanskan kansanpuolue

text: "Lähteet"


title: 5’nizza

text: 5'nizza oli vuonna 1998 Harkovassa, Ukrainassa perustettu yhtye. Sen muodostivat Sergei Babkin (, kitara) ja Andrei "San" Zaporožets (Андрей "Сан" Запорожец, laulu), jotka myös sävelsivät esittämänsä musiikin yhdessä. Yhtye hajosi vuonna 2007.


title: 5’nizza

text: Yhtye esitti musiikkiaan pääosin venäjäksi, mutta on myös kaksi laulua ukrainaksi. Yhtyeen musiikki oli yhdistelmä reggaeta, popmusiikkia ja hip-hopia. Yhteen nimi on sanaleikki venäjän kielen sanasta пятница ("pjatnitsa" eli perjantai), sana "viisi" on nimittäin venäjäksi пять eli "pjat".


title: Etelämantereenlauha

text: Antarktiksenlauha eli etelämantereenlauha ("Deschampsia antarctica") on pieni heinäkasvi, jota tavataan Etelämantereella sekä Etelä-Orkneyn ja Etelä-Shetlannin saariryhmillä. Kysymyksessä on kalju heinäkasvi, jota tavataan vain eteläisellä tundralla. Kasvi on toinen kahdesta Etelämantereella esiintyvästä siemenkasvista kohokkikasvi "Colobanthus quitensisin" ohella. Sen kasvuala on laajenemassa ilmastonmuutoksen myötä.


title: Sänger

text: Sänger oli Saksan ilmailu- ja avaruuskeskuksen () avaruussukkula-projekti, jota kehitettiin pätkittäin 1960-luvulta 1990-luvulle asti. Se sai nimensä avaruussukkulan ensimmäisen kehittäjän itävaltalaisen Eugen Sängerin mukaan, joka kehitti Silbervogel-suunnitelmaansa 1930-luvulta vuoteen 1945.


title: Sänger

text: Sukkulaa kehitti Junkersin lentokonetehdas vuodesta 1961. Konseptin idea oli kuljettaa sukkula lentokoneen selässä ja laukaista se kiertoradalle 30 km korkeudella stratosfäärissä. Sängerin piti kuljettaa kaksi astronauttia. Hanke päättyi vuonna 1974, hieman öljykriisin jälkeen.


title: Sänger

text: Sänger II-projekti oli Saksan avaruushallinnon 1980-luvulla aloittama jatkohanke avaruussukkulan kehittämiseksi. Sen tekninen toteutus oli Messerschmitt-Bölkow-Blohm-yhtiön käsissä. Tässäkin ensimmäinen vaihe oli lentokone, josta sukkula laukaistaan korkealla ilmakehässä. Tämän vaiheen suurin nopeus olisi ollut Mach 7 ja sukkula kiihdyttäisi omilla moottoreillaan ratanopeuteen avaruudessa.


title: Sänger

text: Projekti päättyi vuonna 1995 Euroopan avaruustoiminnan monien suurhankkeiden alasajon vuosi.


title: Lamalaisuus

text: Lamalaisuus eli tiibetiläinen buddhalaisuus tai tiibetinbuddhalaisuus on buddhalaisuuden erityinen tiibetiläinen suuntaus. Lamalaisuus alkoi kehittyä vajrayānabuddhalaisuudesta 700-luvulla. Tiibetinbuddhalaisuus on nykyään levinnyt etenkin tiibetiläisten ja mongolialaisten asuttamilla alueilla kuten Tiibet, Nepal, Intia ja Mongolia.


title: Lamalaisuus

text: Tiibetinbuddhalaisuudessa on useita lahkoja, jotka erottuvat ulkoisesti vaatetuksen ja temppelien koristeluiden perusteella. Tsong-khapa (1357–1419) perusti Gelugin, keltaisen lahkon, 1400-luvun alussa. Hän saavutti kahden oppilaansa, kolmannen dalai-laman ja ensimmäisen panchen-laman kanssa suurimman kannattajamäärän ja johtoaseman. Tiibetinbuddhalaisuudessa muiden buddhalaisuuden suuntauksien tavoin pelastus tarkoittaa täydellistä poistumista jälleensyntymisen kiertokulusta ja vapautumista nirvanaan.


title: Lamalaisuus

text: Panchen-lama on tiibetinbuddhalaisuuden Gelug-koulukunnan toiseksi korkein johtaja. Korkein johtaja on dalai-lama. Panchen-laman tehtävänä on muun muassa löytää uusi dalai-laman inkarnaatio ja päinvastoin. Panchen-lama käsitetään Buddha Amitabhan henkilöytymäksi.


title: 101 dalmatialaista (vuoden 1996 elokuva)

text: 101 dalmatialaista ("101 Dalmatians") on vuonna 1996 ensi-iltansa saanut yhdysvaltalainen elokuva. Elokuva perustuu Disneyn vuoden 1961 animaatioelokuvaan ja sen pohjana olevaan romaaniin "Satayksi dalmatiankoiraa". Elokuva kertoo ilkeästä, turkiksiin pakkomiellettä potevasta muotisuunnittelijasta Cruella de Vilistä, joka haluaa itselleen dalmatiankoiran pennuista valmistetun täplikkään turkin. De Vil syyllistyy rikoksiin yrittäessään koota pentuja turkkiin.


text: Cruella de Viliä näyttelevä Glenn Close oli roolisuorituksestaan ehdolla Golden Globe -palkinnon saajaksi, mutta hävisi palkinnon Madonnalle. Elokuvan jatko-osa "102 dalmatialaista" julkaistiin vuonna 2000.


text: Suomenkielisen version sivurooleista vastaavat Pekka Lehtosaari, Ralf Öhberg, Veikko Honkanen ja Petteri Summanen. Ohjauksesta ja käännöksestä vastasi Heikki Lehtosaari.


title: Chapter V: Unbent, Unbowed, Unbroken

text: Chapter V: Unbent, Unbowed, Unbroken on HammerFallin vuonna 2005 julkaisema power metal -albumi. Siltä julkaistiin singlenä kitaristi Oscar Dronjakin ja laulaja Joacim Cansin kirjoittama "Blood Bound". Albumi julkaistiin 4. maaliskuuta 2005 levy-yhtiö Nuclear Blastin kautta.


title: Holly Hunter

text: Holly Paige Hunter (s. 20. maaliskuuta 1958 Conyers, Georgia, Yhdysvallat) on yhdysvaltalainen näyttelijä.


title: Holly Hunter

text: Hunter opiskeli näyttelemistä Carnegie Mellon -yliopistossa, josta valmistui vuonna 1980. Hän teki ensimmäisen elokuvaesiintymisensä vuonna 1981 elokuvassa "Koston liekit", jossa hänellä oli sivuosarooli, ja elokuvauransa ensimmäisen pääosaroolin vuonna 1987 Coenin veljesten elokuvassa "Arizona Baby". Hän esitti tuossa elokuvassa Edwina ”Ed” McDunnoughia toisen pääosaesittäjän Nicolas Cagen ollessa H. I. McDunnough. Samana vuonna Hunter näytteli myös elokuvassa "Broadcast News – suora lähetys" ja sai suorituksestaan useita palkintoja, muun muassa parhaan naispääosan Hopeisen karhun Berliinin elokuvajuhlilta. Hän oli myös ehdolla Oscarin (paras naispääosa) ja Golden Globen (paras naispääosa komediassa tai musikaalissa) saajaksi.


title: Holly Hunter

text: Hunter on saanut useita palkintoehdokkuuksia myös myöhemmällä urallaan. Vuoden 1994 Oscar-gaalassa hän oli ehdolla kahdessa kategoriassa, paras naispääosa ("Piano") ja paras naissivuosa ("Firma"). Hän voitti palkinnon roolistaan Ada McGrathina draamaelokuvassa "Piano". Hän sai roolista myös monia muita palkintoja, muun muassa BAFTA-palkinnon, Golden Globen ja parhaan naispääosan "Prix d'interprétation féminine" -palkinnon Cannesin elokuvajuhlilta. Viimeisimmän useampia palkintoehdokkuuksia keränneen elokuvaroolinsa Hunter teki vuonna 2003 elokuvassa "Kolmetoista", josta hän oli parhaan naissivuosan sarjassa ehdolla muun muassa Oscarin, BAFTA-palkinnon, Golden Globen ja SAG-palkinnon saajaksi.


title: Holly Hunter

text: Edellä mainittujen elokuvien lisäksi muita Hunterin tunnettuja elokuvia ovat muun muassa Coenin veljesten elokuva "Voi veljet, missä lienet?" vuodelta 2000 ja animaatioelokuva "Ihmeperhe", jossa hän toimi Helen Parrin (suomenkielisessä versiossa Elli Vaara) alkuperäisenä äänenä.


title: Holly Hunter

text: Hunter näytteli pääroolia, Grace Hanadarkoa Turner Network Televisionin (TNT) vuosina 2007–2010 ensiesittämässä rikosdraamasarjassa "Hyvässä uskossa". Hän oli tuosta roolista kahdesti ehdolla Emmyn ja kerran Golden Globen saajaksi. Hänet on palkittu televisiopalkinto Emmyllä kahdesti, vuonna 1989 pääosasta televisioelokuvassa "Roe vs. Wade" ja vuonna 1993 pääosasta televisioelokuvassa "Murhaajaäidin tarina".


title: Holly Hunter

text: Hunter on näytellyt urallaan elokuvien ja television lisäksi myös teatterissa. Hän teki ensiesiintymisensä Broadwayllä vuonna 1982 Beth Henleyn kirjoittamassa näytelmässä "Crimes of the Heart". Vuonna 1984 hän näytteli päähenkilö Carnellea niin ikään Henleyn kirjoittamassa näytelmässä "The Miss Firecracker Contest" ja uusi roolin sen vuonna 1989 ilmestyneessä elokuvaversiossa.


title: Holly Hunter

text: Hunter sai tähden Hollywood Walk of Famelle vuonna 2008.


title: Holly Hunter

text: Hunter on ollut naimisissa kerran: vuonna 1995 solmittu avioliitto elokuvaaja Janusz Kamińskin kanssa päättyi vuonna 2001. Myöhemmin hän on seurustellut brittinäyttelijä Gordon MacDonaldin kanssa, jonka kanssa on näytellyt Marina Carrin näytelmässä "By the Bog of Cats" Lontoon West Endillä. Hänellä on MacDonaldin kanssa kaksi lasta, tammikuussa 2006 syntyneet kaksospojat.


title: Paavo Puurunen

text: Paavo Puurunen (s. 28. elokuuta 1973 Kuhmo) on suomalainen ampumahiihtäjä ja maailmanmestari. Maailmanmestaruuden Puurunen voitti 2001 Pokljukassa 20 kilometrillä. Vuoden 2003 MM-kilpailuissa hän otti pronssia takaa-ajossa. Maailmancupissa Puurusella on yksi voitto. Ampumahiihdon Suomen-mestaruuskilpailut 1998 olivat Puurusen mitalijuhlaa: kultaa sekä 10 että 20 kilometrillä samoin kuin 10 + 12,5 km takaa-ajossa. Puurunen lopetti uransa keväällä 2006 viimeisenä saavutuksenaan sotilaiden MM-hopea ampumahiihdon partiohiihdossa. Hän palasi kilpaladuille kaudella 2007–2008 ja voitti takaa-ajon Suomen mestaruuden.


title: Paavo Puurunen

text: Puurunen on toiminut Yle Urheilun asiantuntijana lokakuusta 2014 lähtien.


Bangkok Shocks, Saigon Shakes, Hanoi Rocks oli Hanoi Rocksin ensimmäinen albumi. Se julkaistiin helmikuussa 1981. Albumin tuottivat Andy McCoy ja Michael Monroe. Levy äänitettiin Tukholmassa, "Park Studiossa". Alun perin levyn nimeksi piti tulla "Some Like It Hot" Michael Monroen Marilyn Monroe t-paidan tekstin "Some Like It Hot" tapaan. Haastattelussa on myös mainittu ensialbumin nimeksi tulevan "Five Thunderbirds on the Run", ja muitakin nimiä oli annettu julkisuuteen ennen julkaisua. Wigwamin Jim Pembroke kuitenkin keksi tämän levyn lopullisen nimen, joka on itämainen ja sisältää yhtyeen nimen ja soveltui näin hyvin yhtyeen esikoislevyn nimeksi.


title: Bangkok Shocks, Saigon Shakes, Hanoi Rocks

text: Levyn kannessa on liikkuvat Michael Monroe ja Andy McCoy, joka soittaa kolmemikrofonista vuoden 1958 Gibson Les Paul Custom "Black Beautya". Sama kitara, joka on McCoylla Pelle Miljoona Oy:n menestysalbumin Moottoritie on kuuma kannessa. Black Beauty on Andy McCoyn järjestyksessä toinen hankkima kitara, joka hänellä on ollut edelleen käytössä 2000-luvun alussa.


text: Levyn julkaisun tukemiseksi tammikuussa Hanoi Rocks teki Suomen rock-historian pisimmän kiertueen: 102 keikkaa vuodessa. Yhtye teki parhaimmillaan 58-59 keikkaa 56 päivässä. Hanoi Rocks julkaisi ensimmäisen albuminsa vain kuukausi ensimmäisen Suomen esiintymisensä uudenvuodenaattona 1980 Virtain urheilutalolla jälkeen.


text: Levyllä oleva "Walking With My Angel" on cover Bobby Veen kappaleesta. Kaikki kappaleet on kuitenkin merkitty Andy McCoyn nimiin paitsi "Cheyenne", jonka toiseksi säveltäjäksi Monroe mainitaan. Levy oli Suomen ensimmäinen melodinen hard- ja glam rock-albumi. Hyvästä vastaanotosta huolimatta levy ei myynyt Suomen mittapuulla kovin hyvin. Levyn arvostus kasvoi niin yhtyeen kuin yleisönkin mielissä, kun yhtye alkoi todella menestyä. Levyn hittikappale oli "Tragedy", joka on yksi Hanoi Rocksin vieläkin suosiossa olevista alkuajan kappaleista. "Don't Never Leave Me" kappale julkaistiin uutena suuren suosion saaneena "Don't You Ever Leave Me" -nimisenä versiona yhtyeen menestysalbumilla Two Steps From The Move.


text: Albumin kannen suunnitteli Stefan Bremer. Kansi valittiin keväällä 2012 yleisöäänestyksessä Suomen kaikkien aikojen kolmanneksi parhaaksi levynkanneksi Roadrunnerin ja Seilin jälkeen.


Kasvien luokitus Linnén teennäisjärjestelmän mukaan on ruotsalaisen luonnontieteilijän Carl von Linnén kehittämä eliöille tarkoitettu taksonominen luokitusjärjestelmä, jolla ei ole kehitysopillista perustaa. Putkilokasvien luokitus perustuu lähinnä heteiden lukumäärään. Luokituskriteerinä käytettiin lisäksi sitä, ovatko heteet ja emit samassa vai eri kukassa eli ovatko kukat kaksi- vai yksineuvoisia.


title: Kasvien luokitus Linnén teennäisjärjestelmän mukaan

text: Jokaisessa kukassa on sekä heteitä että emejä.


title: Hollolan Sanomat

text: Hollolan Sanomat on Päijät-Hämeessä Lahden seudun maakuntalehti ja Etelä-Suomen Sanomia kustantavan Esan Kirjapaino Oy:n tytäryhtiön Esan Paikallislehdet Oy:n Seutunelosiin kuuluva ilmaisjakelulehti. Aikaisemmin Hollolan Sanomat oli riippumaton yksityinen sanomalehti, jonka talous perustui tilausmaksuihin ja ilmoituksiin, mutta se hävisi kilpailun ilmaisjakeluna jaellulle Hollolan Seudulle. Hollolan Sanomat tämän jälkeen siirtyi nykyiselle omistajalleen, jonka vuoksi siitä tuli myös ilmaisjakelulehti.


title: Hollolan Sanomat

text: Hollolan Sanomien, Nastola-lehden, Päijät-Hämeen ja Orimattilan aluelehden vastaava päätoimittaja on Ville Hakala.


title: Hollolan Sanomat

text: Esan Paikallislehdet Oy:n kustantama Hollolan Sanomat jaetaan keskiviikkoisin Hollolaan, Kärkölään ja Hämeenkoskelle 14 580 kappaleen painoksena.


title: Mark Viduka

text: Mark Viduka (s. 9. lokakuuta 1975 Melbourne, Australia) on australialainen jalkapalloilija, pelipaikaltaan hyökkääjä. Hänen sukujuurensa ovat Kroatiassa ja Ukrainassa.


title: Mark Viduka

text: Vidukan ensimmäinen seura aikuisten sarjoissa oli Melbourne Knights, josta hän siirtyi kuitenkin jo yhden loistavan kauden jälkeen ”juurilleen” Kroatiaan, Dinamo Zagrebin riveihin. Hyvät esitykset jatkuivat myös siellä, ja vuonna 1998 Glasgow Celtic osti Vidukan 3,5 miljoonan punnan hintaan. Hänen pelattuaan kaksi kautta Celticissä Leeds United teki tarjouksen, ja Viduka siirtyi joukkueeseen, jossa hän nousi maailmanmaineeseen.


title: Mark Viduka

text: Debyyttikaudesta 2000–2001 Leedsissä muodostui menestyksekäs. Maaleja syntyi Valioliigassa 17 ja Mestarien liigassa 4. Lisäksi joukkue ylsi Mestarien liigassa peräti neljän parhaan joukkoon. Leedsin ajauduttua talousvaikeuksiin Viduka siirtyi vuonna 2004 Middlesbroughiin, joka haali riveihinsä useita laskevia tähtiä, kuten Jimmy Floyd Hasselbaink, Gaizka Mendieta, Juninho Paulista, Ray Parlour ja Michael Reiziger. Maalinteko uudessa seurassa ei sujunut aivan yhtä hyvin kuin Leedsissä.


title: Mark Viduka

text: Viduka siirtyi kesällä 2007 Middlesbrough’sta Newcastle Unitediin ollen uuden päävalmentajan Sam Allardycen ensimmäinen hankinta. Uransa loppuvaiheilla hän kärsi loukkaantumisista ja päätti uransa Newcastlen pudottua Valioliigasta vuonna 2009.


title: Mark Viduka

text: Viduka valittiin vuonna 2000 Oseanian vuoden parhaaksi jalkapalloilijaksi. Samana vuonna pelaajat äänestivät hänet Skotlannin valioliigan parhaaksi pelaajaksi. Hän toimi Australian jalkapallomaajoukkueeen kapteenina Saksan MM-kisoissa 2006.


title: Uusi Lahti

text: Uusi Lahti on Lahdessa keskiviikkoisin ja lauantaisin 52 500 kappaleena (v. 2016) leviävä ilmaisjakelulehti. Lehti jaetaan kuukauden ensimmäisenä keskiviikkona myös vanhan Nastolan alueelle, jolloin sen kokonaisjakelu on 59 250 kappaletta. Lehden kustantajana on Mediatalo ESA Oy, joka siirtyi Keskisuomalainen Oyj:n omistukseen syyskuussa 2016. Lehden päätoimittajana on vuodesta 2008 toiminut Tommi Berg, edellinen päätoimittaja oli Kari Naskinen.


title: Uusi Lahti

text: Uusi Lahti voitti Vuoden kaupunkilehti -kilpailun 2014. Lehden verkkosivut palkittiin Suomen kaupunkilehtien parhaina verkkosivuina vuonna 2015.


title: Uusi Lahti

text: Syksyllä 2005 Uusi Lahti sai Julkisen sanan neuvostolta huomautuksen seksuaalivähemmistöjä käsitelleestä halventaneesta pääkirjoituksesta.


title: Uusi Lahti

text: Uusi Lahti -lehti oli perinteisen lahtelaisen jalkapallotapahtuman Lahti Cupin pääyhteistyökumppani ja turnaus tunnetiin pitkään Uusi Lahti Cupina.


title: Hessu suurmiehenä

text: Hessu suurmiehenä on 1970- ja 1980-luvuilla ilmesynyt Disney-albumisarja, jossa Hessu Hopo ja Mikki Hiiri näyttelevät merkittäviä historiallisia hahmoja. Albumisarjan tarinat mukailevat humoristisella tavalla historiallisia tapahtumia.


title: Hessu suurmiehenä

text: "Hessu suurmiehenä" -albumisarjan loivat brasilialaiset piiräjät ja käsikirjoittajat, kuten Hector Adolfo de Urtiága ja Rubén Torreiro; niiden tekoon osallistuivat myös esimerkiksi Cal Howard ja Carl Fallberg. Suurimman suosion albumisarja saavutti kuitenkin Euroopassa. Albumeita julkaistiin yhteensä 38 kappaletta, tosi eri maissa eri määrä ja eri järjestyksessä. Suomeksi tarinoita on käännetty kahdeksan.


title: Paul Bosvelt

text: Paul Bosvelt (s. 26. maaliskuuta 1970, Doetinchem, Alankomaat) on alankomaalainen jalkapalloilija, joka pelasi pitkään kotimaansa korkeimmalla sarjatasolla, Eredivisiessä sekä myös maansa maajoukkueessa.


title: Paul Bosvelt

text: Bosvelt aloitti uransa amatööriseura SC Doesburgissa, josta hän siirtyi ensimmäiseen ammattilaisjoukkueeseensa, Go Ahead Eaglesiin, vuonna 1989. Pääsarjassa Bosvelt pelasi ensimmäisen kerran vuonna 1992 oltuaan mukana nostamassa Eaglesiä liigaan. FC Twente osti hänet kaudeksi 1994/1995 ja hän pelasi seurassa kolme kautta, kunnes siirtyi Feyenoordiin, ensimmäiseen huipputason seuraansa. Bosvelt oli mukana Feyenoordin parhaissa saavutuksissa pitkään aikaan, hän voitti seurassa muun muassa Eredivisien ja UEFA Cupin.


title: Paul Bosvelt

text: Vuonna 2003 hän siirtyi Englannin Valioliigaan, Manchester City FC:n joukkueeseen. Siellä Bosvelt pelasi kaksi keskinkertaista kautta, kunnes siirtyi takaisin Alankomaihin, Heerenveeniin.


title: Paul Bosvelt

text: Bosvelt pelasi Hollannin maajoukkueessa 24 ottelua, ja hän pelasi vuoden 2000 EM-kisoissa.


title: Paul Bosvelt

text: "(kausi, seura, liigaottelut/maalit)""*" kausi toiseksi ylimmällä sarjatasolla


title: Katie Holmes

text: Kate Noelle ”Katie” Holmes (s. 18. joulukuuta 1978 Toledo, Ohio) on yhdysvaltalainen näyttelijä.


title: Katie Holmes

text: Katie Holmes syntyi viisilapsisen perheen nuorimmaisena. Hänellä on kolme isosiskoa ja yksi isoveli. Holmes sai roomalaiskatolilaisen kasvatuksen. Holmesilla ei ollut nuorena kiinnostusta ryhtyä näyttelijäksi. 14-vuotiaana hän aloitti mallikoulun.


title: Katie Holmes

text: Suurelle yleisölle Holmes tuli tutuksi "Dawson’s Creek" -teinidraamasarjasta, jota Suomessa esitti Nelonen. Hän on myös näytellyt muun muassa elokuvissa "Aprilin juhlat" (2003) ja "Batman Begins" (2005). Vuonna 2011 Holmes näytteli Jackie Kennedyä draamasarjassa "Kennedyt" ("The Kennedys").


title: Katie Holmes

text: Holmes kihlautui 17. kesäkuuta 2005 Pariisissa teiniaikojensa kaukoihastuksen ja idolinsa, näyttelijä Tom Cruisen kanssa. Holmes ja Cruise saivat ensimmäisen yhteisen lapsensa 18. huhtikuuta 2006. Suri-niminen tytär syntyi Los Angelesissa. Pari avioitui Italiassa 18. marraskuuta 2006. Pariskunta jätti erohakemuksen kesällä 2012. Aikaisemmin Holmes oli kihloissa näyttelijä Chris Kleinin kanssa.


title: Väinö Kirstinä

text: Väinö Antero Kirstinä (29. tammikuuta 1936 Tyrnävä – 23. syyskuuta 2007 Helsinki) oli suomalainen kirjailija ja runoilija.


title: Väinö Kirstinä

text: Kirstinä kirjoitti ylioppilaaksi Oulun lyseosta 1956 ja valmistui filosofian kandidaatiksi Helsingin yliopistosta 1963. Kirstinä on tunnettu lähinnä modernista runoudestaan, mutta hän oli myös merkittävä esseisti ja suomentaja.


title: Väinö Kirstinä

text: Uransa alussa Kirstinä oli taitava luonnonlyyrikko. Ensimmäisen teoksen "Lakeus" julkaisi WSOY, mutta välit menivät uutta luovan teoksen "Hitaat auringot" ilmestyttyä vuonna 1963, ja Kirstinä siirtyi Tammelle. Luonnonlyriikkaa ja surrealismia yhdistelevän, dadaismia lähenevän runotuotantonsa lisäksi hän kirjoitti esseitä.


title: Väinö Kirstinä

text: Kirstinän vanhemmat olivat Pauli Jaakko Kirstinä ja Martta Elisabet (o.s. Matinolli), puolisot kirjailija Eila Kostamo 1960–1966 ja professori Leena Kirstinä (o.s. Horppu) 1966 lähtien. Väinö Kirstinän lapset ovat toimittaja Kati Kirstinä (s. 1962) ja kuvataiteilija Anna Kirstinä (s. 1969).


title: Blake ja Mortimer

text: Blake ja Mortimer on sarjakuva, jonka loi belgialainen sarjakuvataiteilija ja -kirjoittaja Edgar P. Jacobs (1904–1987). Belgialainen sarjakuvalehti "Tintin Magazine" julkaisi Blakea ja Mortimeria sarjamuodossa vuodesta 1946, jonka jälkeen se ilmestyi albumeina (kustantaja "Les Editions du Lombard").


title: Blake ja Mortimer

text: Jacobin kuoleman jälkeen viimeisen kesken jääneen tarinan vei loppuun Bob De Moor. Sarjaa jatkoi myöhemmin piirtäjä ja kirjoittaja -parit Van Hamme / Benoit ja Sente / Juillard.


title: Blake ja Mortimer

text: Blakesta ja Mortimerista tehtiin televisioon animaatiosarja (alkoi Suomessa kanavalla TV1 31. tammikuuta 2000).


title: Blake ja Mortimer

text: Suomeksi sarjaa on ilmestynyt kuusi albumia eri kustantajilta.Kolme päähahmoa saivat alkunsa Flash Gordon -tyyppisessä pitkässä sarjakuvaseikkailussa "Le Rayon U" (1943), jossa heidän nimensä olivat vielä professori Marduk, lordi Calder ja kapteeni Dagon.


title: Blake ja Mortimer

text: Mortimerilla on vastineensa oikeassa maailmassa. Jacobs otti hahmoon mallia ystävästään ja kollegastaan Jacques Von Melkebekestä, tosin Mortimerille lisättiin parta. Blake puolestaan sai hänkin piirteensä Jacobsin ystävältä Jacques Laudylta, tällä kertaa hahmolle lisättiin viikset.


title: Blake ja Mortimer

text: Vaikka sarjan nimi on Blake ja Mortimer, professori Mortimer on selvästikin sarjan keskushahmo. Alkuperäisessä sarjassa juuri hän, kiivaan ja intoilevan luonteensa takia, tempautuu mukaan seikkailujen pyörteisiin.


title: Blake ja Mortimer

text: Joissakin kertomuksissa Blake ja Mortimer asuvat yhdessä Sherlock Holmesin ja tohtori Watsonin (Watson tosin astui myöhemmin aviosäätyyn) tapaan poikamiehinä. Blake muistuttaa ulkonäöltään hivenen myös Flash Gordonia ja Mortimer tohtori Zarkovia. Saksalaisten miehitettyä Belgian Jacobs piirsi muutaman viikon jatkoa Flash Gordonille ennen kuin sotasensuuri ehti sen kieltää.


title: Blake ja Mortimer

text: Jacobs sijoitti tarinansa luomishetken aikaiseen maailmaan, joten ensimmäisissä tarinoissa on selvä 1950-luvun tuntu kun taas hänen viimeiseksi luomansa seikkailut tapahtuvat 1970-luvulla.


title: Blake ja Mortimer

text:
1–11: tarina ja piirros Edgar P. Jacobs
12: tarina Edgar P. Jacobs, piirros Bob De Moor
13, 15: tarina Jean Van Hamme, piirros Ted Benoit
14, 16–17: tarina Yves Sente, piirros André Juillard


title: Lahden Seudun Sanomat

text: Lahden Seudun Sanomat eli entiseltä nimeltään Hollolan Seutu oli lakanneen Green Moon Oy:n kustantama 35 000 kappaleen painoksena maanantaisin ilmestyvä (viikonloppuna jaettava) ilmaisjakelulehti.


title: Lahden Seudun Sanomat

text: Lokakuussa 2009 lehti muutti nimekseen "Lahden Seudun Sanomat". Lehden nimen muutos johtui siitä, että lehden jakelu kasvoi voimakkaasti Lahden kaupungin alueella. Lehden toimitusjohtaja oli Henry Urbanowicz. 15. maaliskuuta 2007 päätoimittajaksi nimitettiin Kari Mustonen. Hän siirtyi Hollolan Seutuun Esan Paikallislehdet Oy:n omistamasta Hollolan Sanomista.


title: Lahden Seudun Sanomat

text: Jakelualueena oli Hollolan kaikki taloudet, Hämeenkosken ja Kärkölän taajamat sekä Länsi-Lahden kaupunginosat Rautakankare, Jalkaranta, Metsäkangas, Keskussairaalan alue, Pirttiharju ja Riihelä.


title: Lahden Seudun Sanomat

text: Lehden uusinta numeroa oli mahdollista lukea netissä näköispainoksena.


title: Mary Celeste

text: Mary Celeste (myös Maria Celeste tai Marie Celeste) oli brigantiini, joka löydettiin hylättynä Portugalin rannikolta vuonna 1872. Miehistön katoamisen syy on edelleen selvittämättä, vaikka tutkimus on nykyaikaisen tekniikan ansiosta edennyt ja monia vaihtoehtoja on saatu suljettua pois. Vuonna 1884 Arthur Conan Doyle kirjoitti laivan arvoitukseen perustuvan fiktiivisen novellin mutta kirjoitti aluksen nimeksi "Marie Celeste".


title: Mary Celeste

text: Marraskuun 7. päivänä 1872 "Mary Celeste" lähti purjehtimaan Staten Islandilta, New Yorkista Genovaan, Italiaan lastinaan 1 701 tynnyrillistä spriitä, joka oli siihen aikaan vaarallista kuljetettavaa. Seitsemänhenkisen miehistön ja päällikön lisäksi aluksella olivat myös päällikkö Benjamin Briggsin vaimo Sarah E. Briggs (o.s. Cobb) ja heidän kaksivuotias tyttärensä Sophia Matilda. Briggsien poika Arthur oli juuri aloittanut koulun ja jäi siksi kotiin muun perheen lähtiessä matkaan.


title: Mary Celeste

text: Joulukuun 5. päivänä 1872 "Dei Gratia" -niminen alus huomasi "Mary Celesten" purjehtimassa täysin purjein Portugalin rannikon läheisyydessä kohti Gibraltarinsalmea. "Dei Gratian" päällikkö David Reed Morehouse tunsi Benjamin Briggsin. "Dei Gratia" oli lähtenyt New Yorkista seitsemän päivää "Mary Celesten" jälkeen, ja "Mary Celesten" olisi pitänyt olla jo perillä Genovassa. Sen sijaan alus kuitenkin liikkui epävakaasti ja kaikki ylösnostetut purjeet revenneinä vieläkin Atlantilla eikä vastannut "Dei Gratian" yhteydenottoyrityksiin. Tarkkailtuaan "Mary Celesteä" parin tunnin ajan päällikkö Morehouse tuli siihen tulokseen, että alus oli pulassa, ja lähetti perämies Oliver Deveaun ja kaksi merimiestä soutamaan sille.


title: Mary Celeste

text: Saavuttuaan perille "Mary Celestelle" miehet huomasivat, että aluksen kymmenhenkinen miehistö oli kadonnut, vaikka alus oli pääosin hyvässä kunnossa. Se oli tosin kastunut sisältä, toinen pilssipumpuista oli purettu kannelle ja pilssissä oli 1,1 metriä vettä. Mikään ei kuitenkaan viitannut siihen, että "Mary Celeste" olisi jätetty uppoamisvaaran vuoksi. Aluksen ainoa pelastusvene oli selvästi ollut kiinnitettynä kannelle, mutta nyt se puuttui. Suuri osa miehistön henkilökohtaisista tavaroista oli jäljellä, mutta navigointilaitteet olivat kadonneet.


title: Mary Celeste

text: "Dei Gratia" kuljetti "Mary Celesten" Gibraltarille, jossa huomattiin, että lastina olleista 1 701 spriitynnyristä yhdeksän oli tyhjiä. Aluksella oli kuuden kuukauden ruoka- ja vesivarastot, ja kaikki laivan paperit lokikirjaa lukuun ottamatta puuttuivat. Viimeinen lokimerkintä oli tehty 25. marraskuuta, ja aluksen sijainti oli silloin ollut 160 kilometriä länteen Azoreiden eteläisimmältä saarelta, Santa Marialta.


title: Mary Celeste

text: "Dei Gratian" miehistö pyysi "Mary Celesten" pelastamisesta pelastuspalkkiota, mutta pitkään jatkuneessa oikeuskäsittelyssä ja tutkinnassa tuomari Frederick Solly Flood alkoi epäillä, että "Dei Gratian" miehistö oli jossain kohtaa pelannut hämäräpeliä. Lopulta päällikkö Morehouse sai vain kuudesosan "Mary Celesten" ja lastin arvosta, mikä viittaa siihen, että tuomari edelleen uskoi "Dei Gratian" miehistön syyllistyneen laittomuuksiin. Asiaa ei kuitenkaan koskaan saatu todistettua suuntaan tai toiseen.


title: Mary Celeste

text: Kaikki "Mary Celesten" ylösnostetut purjeet olivat aluksen ajelehtiessa revenneet, mutta muuten alus oli löytöhetkellä hyväkuntoinen. Siksi vaikuttikin siltä, ettei miehistö ollut voinut poistua aluksesta ainakaan uppoamisvaaran vuoksi. Vaikutti siltä, että "Mary Celesten" miehistö oli poistunut pelastusveneeseen, mutta syytä ei koskaan saatu selville, vaikka asialle on yritetty keksiä monenlaisia selityksiä.


title: Mary Celeste

text: Katoamisen syyksi on spekuloitu muun muassa merirosvojen hyökkäystä, myrskyä ja ruoasta johtuvaa miehistön sairastumista. Ufokirjallisuudessa selitykseksi on tarjottu myös ulkoavaruuden olentojen toimia.


title: Mary Celeste

text: Miehistössä oli kolme saksalaista miestä, joista kaksi oli veljeksiä. Vaikka muiden miehistön jäsenten henkilökohtaisia tavaroita löydettiin "Mary Celesteltä", saksalaisveljesten tavarat puuttuivat kokonaan. Tämä synnytti osaltaan teorian, että saksalaiset olivat murhanneet muun miehistön ja paenneet sitten pelastusveneellä Saksaan, jossa he olivat piiloutuneet omaistensa luo. Tosiasiassa veljekset olivat aiemmin samana vuonna olleet haaksirikossa, jossa he olivat menettäneet kaikki tavaransa. Nyt he olivat palaamassa takaisin Saksaan perheidensä luokse. Heidän elämänsä tuntui olevan kunnossa, joten on epätodennäköistä, että he olisivat olleet tappajia.


title: Mary Celeste

text: Laivan lastina olleen teollisuusspriin höyrystymistä on pidetty myös varteenotettavana selityksenä miehistön katoamiselle: sopivissa olosuhteissa sprii höyrystyy, minkä vuoksi miehistö olisi saattanut joutua jättämään laivan. Toisaalta lämpötila Azoreilla ei ollut ratkaisevasti korkeampi kuin lähtösatamassa New Yorkissa, joten kuumuudesta johtuva höyrystyminen tai räjähtäminen vaikuttaa epätodennäköiseltä.


title: Mary Celeste

text: "Mary Celesten" keulan molemmin puolin oli lähes identtiset, noin kahden metrin mittaiset vauriot, jotka olivat liian syviä johtuakseen vain normaalista höyrytettyjen lautojen sälöytymisestä. Syytä vaurioiden syntyyn ei ole saatu selvitettyä, ja koska ne näyttivät siltä kuin ne olisi tehty tahallisesti, vakuutuspetosta pidettiin mahdollisena. Tähän aikaan höyrylaivat olivat hiljalleen syrjäyttämässä purjelaivat, eikä ollut mitenkään epätavallista, että purjelaivoja vahingoitettiin tai upotettiin vakuutusrahojen saamiseksi.


title: Mary Celeste

text: "Mary Celestellä" oli lähtiessä ollut vain yksi kronometri, mikä oli poikkeuksellista. Laivoilla oli tavallisesti vähintään kolme kronometriä laitevian havaitsemiseksi. "Mary Celeste" poikkesi kurssiltaan ennen Azoreita väistääkseen myrskyn. Kurssin muutos ja viallinen kronografi olisivat voineet saada päällikön epävarmaksi laivan sijainnista.


title: Mary Celeste

text: Myös "Dei Gratian" miehistöä epäiltiin aikoinaan syylliseksi.


title: Mary Celeste

text: "Mary Celeste" lähti Genovasta 26. kesäkuuta 1873 ja saapui New Yorkiin 19. syyskuuta. Gibraltarissa suoritetut oikeuskäsittelyt sekä sanomalehtien veriteko- ja murhatarinat olivat tehneet "Mary Celestestä" epäsuositun. Helmikuussa 1874 konsortio myi laivan huomattavalla tappiolla New Yorkilaisille liikemiehille.


title: Mary Celeste

text: Yksityiskohtia laivan liikkeistä ilmaantui silloin tällöin laivauutisissa; helmikuussa 1879 "Mary Celesten" raportoitiin olevan St. Helenalla, josta miehistö pyrki hakemaan lääkärin apua laivan kapteenille Edgar Tuthillille, joka oli sairastunut. Tuthill kuoli saarella, ja se vahvisti ajatusta siitä, että laiva oli kirottu – hän oli kolmas "Mary Celesten" ennenaikaisesti kuollut kapteeni. Helmikuussa 1880 "Mary Celeste" myytiin kumppanuussopimuksen solmineille bostonilaisille, joiden johtajana toimi Wesley Gove. Laivan uudeksi kapteeniksi tuli Thomas L. Lewin, joka pysyi virassaan elokuuhun 1880 asti, kun hänet korvasi Gilman C. Parker. Näiden vuosien aikana laivan rekisteröintisatama vaihtui useaan kertaan ennen sen palautumista Bostoniin. Näiltä ajoilta laivan matkoista ei ole muistiinkirjattua tietoa, vaikkakin "Mary Celesten" tapausta koskevissa tutkimuksissaan Bryan Hicks vakuuttaa Goven kovasti yrittäneen tehdä laivasta kannattavan.


title: Mary Celeste

text: Marraskuussa 1884 Parker punoi suunnitelman bostonilaisen rahtityöntekijäjoukon kanssa, jotka täyttivät "Mary Celesten" lähinnä arvottomalla rahtitavaralla, kirjoittivat vääriä tietoja laivan rahtiluetteloon ilmoittaen sen sisältävän arvokasta tavaraa sekä vakuuttivat laivan 30 000 Yhdysvaltain dollarin arvosta (nykyinen arvo 790 100 dollaria). Joulukuun 16. päivänä Parker lähti matkaan ja suuntasi kurssin kohti Port-au-Princeä, Haitin pääkaupunkia ja -satamaa. Tammikuun 3. päivänä 1885 "Mary Celeste" lähestyi satamaa purjehtien Gonâven saaren ja mantereen välissä olevaa kanaalia, jossa sijaitsi suuri ja hyvin kartoitettu koralliriutta Rochelois Bank. Parker ohjasi laivan tahallaan riuttaa päin repien laivan pohjan rikki ja romuttaen "Mary Celesten" korjauskelvottomaksi. Parker miehistöineen souti sen jälkeen itsensä maihin, jossa hän myi pelastettavissa olevan rahdin 500 dollarilla Yhdysvaltain konsulille ja vaati vakuutusyhtiötä korvaamaan ilmoitetuksi väitetyn arvon mukaan.


title: Mary Celeste

text: Yhtäkään "Mary Celesten" miehistön jäsentä ei löydetty, ja on epätodennäköistä, että heidän katoamiseensa johtaneita tapahtumia koskaan saadaan selvitettyä varmasti. Alkuvuonna 1873 espanjalaiset kalastajat huomasivat merellä kaksi pientä lauttaa, joista toisella oli neljä ruumista ja toisella yksi ruumis, joka oli kääritty Amerikan lippuun. On esitetty ajatuksia siitä, että nämä viisi ruumista olisivat kuuluneet viidelle "Mary Celesten" miehistön jäsenelle, mutta ruumiit haudattiin ilman, että heidän henkilöllisyyttään selvitettiin varmasti.


title: Mary Celeste

text: "Mary Celesten" tarina toimi inspiraation lähteenä kahdelle positiivisen vastaanoton saanelle 1930-luvun radionäytelmälle, joista toisen teki L. Du Garde Peach ja toisen Tim Healey. Peachen radionäytelmästä tehtiin teatteriversio vuonna 1949. Useita romaaneja on julkaistu aiheesta, ja ne ovat tarjonneet yleensä ottaen pikemminkin luonnollisia kuin epätodellisia selityksiä tapahtumille. Smithsonian Channel esitti vuonna 2007 Smithsonian Networksin rahoittaman dokumentin "The True Story of the Mary Celeste", joka tutki "Mary Celesten" tapauksen monia näkökulmia mutta ei tarjonnut mitään lopullista ratkaisevaa vastausta.


title: Mary Celeste

text: "Mary Celesten" ja sen miehistön muistoksi Spencerin saarelle on pystytetty monumentti brigantiinin rakennuspaikalle sekä rakennettu laivan rungon muotoinen ulkoilmaelokuvateatteri. Laiva on esiintynyt Malediivien julkaisemissa postimerkeissä sekä Gibraltarin julkaisemissa postimerkeissä.


title: Carlo Maderno

text: Carlo Maderno (1556 – 30. tammikuuta 1629) oli italialainen arkkitehti. Hänet tunnetaan parhaiten Pietarinkirkon fasadin suunnittelijana.


title: Carlo Maderno

text: Madernon suunnittelema Santa Susannan kirkon fasadi kiinnitti paavi Paavali V:n huomion, ja vuonna 1603 paavi salli Madernon osallistua Pietarinkirkon rakennustöihin. Paavi myös antoi Madernolle luvan muuttaa Michelangelon alkuperäisiä suunnitelmia. Maderno piirsi Pietarinkirkon fasadin yhtä massiiviseksi kuin mitä itse kirkko on. Tästä häntä on myös kritisoitu, koska fasadi estää näkemästä kupolia, kun kirkkoa lähestyy.


title: Carlo Maderno

text: Pietarinkirkon ohella Maderno oli suunnittelemassa useita muita Rooman arvorakennuksia, näiden joukossa muun muassa Palazzo Barberini ja Sant'Andrea della Vallen ja Santa Maria della Vittorian kirkot.


title: Seutuneloset

text: Seutuneloset on Lahden seudulla yhden päätoimittajan vastuulla ilmestyvä ilmaisjakelulehtikokonaisuus. Sen edeltäjänä oli Lahden seudulla syksyllä 2003 aloitettu Seutuviikko -lehti, joka pyrki yhdistämään Hollolan, Nastolan ja Asikkalan aiemmin tilattavat lehdet ilmaisjakelulehdiksi mediakokonaisuudeksi. Seutuviikon ensimmäinen päätoimittaja oli Markus Ahonen. Vuodesta 2012 lehtien päätoimittajana on ollut Stiina Ikonen, joka siirtyy Hevosurheilu -lehden päätoimittajaksi tammikuussa 2017.


title: Seutuneloset

text: Seutuviikko-lehti purettiin kun paikallisuus kärsi lehden alueellisuudesta, ja lehtien julkaisemista jatkettiin erillisinä 1. joulukuuta 2004 alkaen. Lehdille jäi kuitenkin yhteinen päätoimittaja.


title: Seutuneloset

text: Seutuneloset kokonaisuuteen kuuluvat Hollolan Sanomat, Nastola-lehti sekä Päijät-Häme-lehti. Myöhemmin kokonaisuuteen lisättiin vielä Orimattilassa ilmestyvä Orimattilan aluelehti.


title: Seutuneloset

text: Hollolan Sanomat jaetaan Hollolan lisäksi Hämeenkoskelle ja Kärkölään, Orimattilan aluelehti Orimattilan lisäksi Artjärvelle, Pukkilaan ja Myrskylään ja Päijät-Häme Asikkalaan. Lehtien yhteinen painosmäärä on noin kappaletta.


title: Seutuneloset

text: Lehtiä jotka omalla alueella ovat ilmaiseksi jaettavia voi tilata myös alueen ulkopuolelle kotimaassa maksusta.


title: Seutuneloset

text: Mediatalo Esa ilmoittaa olevansa osa Keskisuomalainen Oyj konsernia.


title: Nastola-lehti

text: Nastola-lehti on ilmaisjakelulehti, joka kuuluu Mediatalo ESAn kustantamiin Seutuneloset-paikallislehtiin. Lehteä toimittavat päätoimittaja Ville Hakala ja Tuomas Räihä.


title: Nastola-lehti

text: Lehden painos on lehden vuoden 2018 mediakortin mukaan 8 700 kappaletta, joka jaetaan Nastolaan ja Orimattilan Kuivannolle. Seutuneloset-lehtien kokonaispainos on noin kappaletta.


title: Nastola-lehti

text: Lehti alkoi ilmestyä uudelleen 1. joulukuuta 2004, kun Lahden seudun ilmaisjakelulehdet syksyllä 2003 yhdistänyt Seutuviikko purettiin. Tästä kuitenkin jäi Seutunelosille yhteinen päätoimittajuus.


title: Joe Louis

text: Joseph Louis Barrow eli Joe Louis (13. toukokuuta 1914 – 12. huhtikuuta 1981) oli yhdysvaltalainen nyrkkeilijä ja raskaansarjan maailmanmestari, joka tunnettiin lempinimellä "Brown Bomber" (suom. "Ruskea pommittaja"). Häntä pidetään yleisesti yhtenä kaikkien aikojen parhaista nyrkkeilijöistä. Vuonna 2005 International Boxing Research Organization nimesi hänet suurimmaksi raskassarjalaiseksi kautta aikojen, ja vuonna 2003 arvostettu nyrkkeilyaiheinen lehti The Ring sijoitti hänet ensimmäiseksi sadan parhaan nyrkkeilijän listalla.


title: Joe Louis

text: Louis voitti ammattilaisten raskaansarjan maailmanmestaruuden vuonna 1937 ja puolusti sitä ennätykselliset 25 kertaa ennen kuin luopui mestaruudestaan voittamattomana vuonna 1949. Louis on kaikkien aikojen pitkäaikaisin raskaansarjan maailmanmestari (12 vuotta), minkä lisäksi hänellä on myös raskassarjalaisista eniten tittelinpuolustuksia. Noustessaan mestariksi hän oli 23-vuotiaana myös kaikkien aikojen nuorin (Floyd Patterson rikkoi ennätyksen vuonna 1956) ja Jack Johnsonin jälkeen toinen värillinen maailmanmestari.


title: Joe Louis

text: Louisia pidetään ensimmäisenä mustana, joka on saavuttanut kansallissankarin aseman Yhdysvalloissa, minkä lisäksi hänet on nähty myös Hitlerin vastaisen sodan symbolina toisen maailmansodan aikana.


title: Joe Louis

text: Louis kävi urallaan 69 ottelua, joista voitti 66 (52 tyrmäyksellä) ja hävisi kolme.


title: Joe Louis

text: Joe Louis Barrow syntyi 13. toukokuuta 1914 La Fayettessa, Alabaman osavaltiossa. Maanviljelijäperheessä oli ennestään kuusi lasta. Molemmat vanhemmat Monroe Barrow ja Lillie (Reese) Barrow olivat entisten orjien jälkeläisiä. Lillie oli puoliverinen cherokee, kun taas Monroe oli pääasiassa afroamerikkalainen, jossa oli vähän valkoista syntyperää. Suvun kantaisä oli orjanomistaja James Barrow.


title: Joe Louis

text: Monroe Barrow joutui mielisairaalaan Louisin ollessa viisivuotias, joten hän ei tiennyt paljoakaan isästään. Hän vietti elämänsä ensimmäiset 12 vuotta Alabaman maaseudulla. Hän kärsi puheviasta ja puhui hyvin vähän ennen kuudetta ikävuottaan. Vuoden 1920 paikkeilla paikallisen rakennusyhtiön omistaja Pat Brooks nai Louisin äidin Lillien saatuaan kuulla, että Monroe olisi kuollut laitoksessa (todellisuudessa Monroe eli vuoteen 1938 saakka, tietämättä poikansa maineesta).


title: Joe Louis

text: Vuonna 1926 perhe muutti Detroitiin Ku Klux Klanin toiminnan käytyä sietämättömäksi. Louis ei koskaan ajautunut nuorisojengeihin; sen sijaan hän vietti aikaa nuorten vapaa-ajankeskuksessa. Hän kävi myös koulua ja alkoi opiskella kaappien tekemistä. Louis alkoi myös harrastaa viulunsoittoa äitinsä toivomuksesta. Hän pääsi soittotunneille yhdellä dollarilla viikossa. Matkan varrella oli East Side -nyrkkeilysali, jonne Louis kerran meni uteliaana seuraamaan harjoituksia. Myöhemmin hän aloitti lajin harrastamisen koulukaverinsa ehdotuksesta. Tarinan mukaan Louis salasi nyrkkeilyharrastuksensa äidiltään piilottamalla nyrkkeilyhansikkaat viulukoteloon.


title: Joe Louis

text: Louis otteli ensimmäisen kerran 17-vuotiaana alkuvuodesta 1932. Painoluokkana oli ylempi keskisarja. Hän nettosi yhdestä amatööriottelusta viisi dollaria, joka oli hänelle suuri summa. Ensimmäisenä Louis osallistui amatööriturnaukseen kotikaupungissaan Detroitissa ja kärsi debyyttiottelussaan pistein tappion Johnny Millerille käytyään kanveesissa kolmesti. Tappiosta huolimatta Louis alkoi ottaa voittoja kamppailuista. Seuraavana vuonna 1933 hän voitti Golden Gloves -turnauksen sekä Yhdysvaltojen mestaruuden vuonna 1934, mikä oli hänen viimeinen esiintymisensä amatöörinä. Louis kävi amatöörinä yhteensä 55 ottelua voittaen niistä 51. Voitoista 43 tuli tyrmäyksellä.


title: Joe Louis

text: Joe Louisin valmentaja George Moody näki nuorukaisen kyvyt ja vuonna 1934 hän esitteli Louisin mustalle lakimiehelle ja vedonvälittäjälle John Roxboroughille. Hän ei tiennyt nyrkkeilystä paljoakaan mutta hänellä oli vaikutusvaltaa ja suhteita alamaailmaan. Hän vakuutti 20-vuotiaan Louisin siitä, ettei valkoisella johdolla ole todellista kiinnostusta auttaa mustaa miestä nousemaan huipulle.


title: Joe Louis

text: Roxborough piti Louisin koko nimeä liian pitkänä ja päätti jättää siitä sukunimen Barrow pois. On myös esitetty, että Louis olisi itse päättänyt jättää sukunimensä pois, jottei hänen äitinsä saisi tietää poikansa urasta. Louisille tarvittiin aluksi myös rahoittaja, jolloin Roxborough järjesti sponsoriksi tuntemansa liikemiehen, Chicagon alueella toimineen Julian Blackin. Alkupääomaksi hän antoi 2000 dollaria. Black päätti että tarvittaisiin George Moodya pätevämpi valmentaja ja hän pestasi tehtävään veteraani Jack Blackburnin, jolla oli yli sata ammattilaisottelua takanaan ja joka oli valmentanut useita tulevia maailmanmestareita. Blackburn oli myös kotoisin Chicagosta, joten Lousin ensimmäiset ottelut järjestettiin siellä.


title: Joe Louis

text: Black ja Roxborough päättivät tehdä Louisista suositun kehän sankarin. He neuvoivat Louisia olemaan tekemättä asioita, joiden takia ensimmäisestä mustasta raskaansarjan maailmanmestarista Jack Johnsonista tuli aikoinaan vihattu; hymyileminen valkoisen vastustajansa tyrmäyksen päätteeksi, esiintyminen samassa valokuvassa valkoisen naisen kanssa ja ennalta sovittuihin otteluihin osallistuminen olivat kiellettyjä. Perusperiaattena oli "elä ja nyrkkeile puhtaasti"


title: Joe Louis

text: Nyrkkeilyn aloitettuaan Louis nousi nopeasti lajin huipulle. Ensimmäisenä ammattilaisvuonna hän voitti kaikki 12 vastustajaansa, joista vain kaksi kesti täydet erät. Ensimmäisessä ottelussaan 4. heinäkuuta 1934 hän tyrmäsi Jack Krackenin ensimmäisessä erässä. Louis löi Kracken kanveesiin heti ottelun alussa ensimmäisen kerran ja iski hänet tämän jälkeen köysien läpi Illinoisin urheilukomission johtaja Joe Trinerin syliin. Vaikka Kracken nousi vielä kehään, päätti tuomari keskeyttää ottelun.


title: Joe Louis

text: Syyskuussa 1934 Michiganin nyrkkeilykomission valkoinen johto painosti Roxboroughia allekirjoittaman sopimuksen, joka takaisi Louisin manageroinnin järjestölle, mutta tämä kieltäytyi edelleen jyrkästi.


title: Joe Louis

text: Kun Louis harjoitteli salilla Lee Ramagea vastaan käymäänsä ottelua varten helmikuussa 1935, hänen huomionsa kiinnittyi paikalla olleeseen sanomalehtisihteeri Marva Trotterin. Voitettuaan Ramagen, Louis kutsui Trotterin juhlatilaisuuteen Chicago Grand Hotel -hotelliin. Hänestä tuli myöhemmin seuraavana vuonna Louisin ensimmäinen vaimo. Tänä aikana Louis tapasi myös pitkäaikaisen avustajansa Truman Gibsonin, josta myöhemmin tulisi hänen asianajajansa.


title: Joe Louis

text: Louisille etsittiin tunnettuja vastustajia, jotka koristivat hänen ottelulistaansa. Hänestä tuli kuuluisa viimeistään, kun hän otteli ensimmäisen kerran New Yorkissa 25. kesäkuuta 1935, Yankee Stadiumilla. Tuolloin hän kohtasi valtavan Primo Carneran ja tyrmäsi hänet kuudennessa erässä käytettyään häntä sitä ennen kanveesilla neljä kertaa. Newyorkilainen yleisö kiinnostui nuoresta nyrkkeilijästä, joka sai seuraavaksi vastaansa toisen entisen mestarin, Max Baerin, joka oli menettänyt mestaruutensa James J. Braddockille vasta kaksi viikkoa ennen Louisin ja Carneran kohtaamista. 24. syyskuuta käydyssä ottelussa Louis tyrmäsi Baerin neljännessä erässä.


title: Joe Louis

text: Toisen ammattilaisvuotensa aikana Louis tienasi kaikkiaan 368 037 Yhdysvaltain dollaria, mikä oli erittäin suuri summa nuorelle nyrkkeilijälle.


title: Joe Louis

text: Voitettuaan Paulino Uzcudunin 13. joulukuuta 1935, Louisista tuli maailmanmestari James J. Braddockin ensimmäinen haastaja. Louis oli ehtinyt olla ammattilaisena vain kaksi vuotta. MM-ottelun toteutumiseen kesti kuitenkin vielä puolitoista vuotta, ja tänä aikana Louis kohtasi arkkivihollisensa Max Schmelingin ensimmäisen kerran.


title: Joe Louis

text: Louis kävi erään tunnetuimmista otteluistaan saksalaisen Schmelingin kanssa. He kohtasivat ensimmäisen kerran vuonna 1936. Louis oli ennen tätä yhteenottoa voittanut Max Baerin tyrmäyksellä neljännessä erässä, jolle Schmeling taas oli kokenut tappion kolmea vuotta aiemmin. Schmeling oli muutenkin jo uransa ehtoopuolella, muttei kuitenkaan tyytynyt olemaan jälleen yksi häviäjä Louisin tahrattomalla ottelulistalla. Hän opiskeli Louisin ottelutyyliä ja uskoi lopulta löytäneensä hänen heikon kohtansa. Schmeling paljasti ottelun jälkeen huomanneensa Louisin laskevan oikeaa olkapäätään ja kättään, jättäen näin leukansa avoimeksi vastustajan iskuille. Louis uskoi helppoon voittoon ja keskittyi lähinnä golfin pelaamiseen, josta tuli hänen elinikäinen harrastuksensa. Schmeling sitä vastoin harjoitteli sitkeästi.


title: Joe Louis

text: 15-eräiseksi suunniteltu ottelu käytiin loppuunmyydyllä Yankee Stadiumilla 19. kesäkuuta 1936. Tuomarina toimi Arthur Donovan. Avauserät olivat varovaista tunnustelua molempien osalta. Neljännessä erässä Schmeling iski napakalla oikealla Louisin leukaperiin ja lähetti hänet kanveesille. Louis nousi mutta niin hän kuin yleisökin olivat hämillään. Louis joutui tekemään kovaa työtä koko ottelun ajan Schmelingin lisätessä höyryä. Ottelun edetessä Louis sai monia vammoja, joista lopputuloksen kannalta ratkaisevin tuli hänen silmäänsä. Louis yritti tyrmäysiskua, muttei nähnyt kunnolla. Pisteissäkin johtava Schmeling iski oikeita suoria ja onnistui lopulta tyrmäämään suurlupauksen 12 erässä, nousten näin ensimmäiseksi Louisin kukistajaksi. Louis otti tappionsa raskaasti ja itki pukuhuoneessaan kamppailun jälkeen.


title: Joe Louis

text: Tämä oli kuitenkin ainoa kerta, jolloin Louis joutui tyrmätyksi uransa loistopuolella; ainoastaan Rocky Marciano onnistui tyrmäämään Louisin vasta 15 vuotta myöhemmin, Louisin ollessa enää varjo entisestään.


title: Joe Louis

text: Louis nousi seuraavan kerran kehään jo kahden kuukauden päästä kohdaten Jack Sharkeyn. Sharkey oli ehtinyt olla eläkkeellä vasta kaksi kuukautta, kunnes hänet houkuteltiin nousemaan vielä kerran kehään. Louis todisti olevansa edelleen suuri lupaus lyömällä Sharkeyn kanveesiin neljä kertaa ennen kuin tyrmäsi tämän kolmannessa erässä. Louis kohtasi vielä kuusi vastustajaa tyrmäten heistä viisi, ennen kuin mestaruusottelu Braddockia vastaan viimein toteutui.


title: Joe Louis

text: Ottelu käytiin Chicagon Comiskey Parkissa 22. kesäkuuta 1937. Louis oli mestari Braddockia yhdeksän vuotta nuorempi ja vedonlyöntikertoimet olivat hänen puolellaan luvuin 3–1. Ottelun ensierässä Braddock sai kuitenkin lyötyä Louisin hetkeksi kanveesiin mojovalla kohokoukulla 46 000 katsojan hämmästellessä. Myös Louis oli enemmän hämmästynyt kuin sekaisin ja hän murjoi Braddockia perusteellisesti. Seitsemännen erän jälkeisellä erätauolla Braddockin manageri halusi luovuttaa mutta mestari kielsi tämän. 8. erässä Louis vei viimein mestaruuden "Cinderella Man" -lempinimellä tunnetulta vastustajaltaan tyrmäyksellä. Samalla hänestä tuli 23 -vuotiaana kaikkien aikojen nuorin raskaansarjan maailmanmestari ja toinen värillinen mestari Jack Johnsonin jälkeen, joka ylsi tähän saavutukseen 22 vuotta aiemmin. Louisin voitto nähtiin monissa yhteyksissä mustan rodun voittona valkoisesta.


title: Joe Louis

text: Louis puolusti mestaruuttaan ensimmäistä kertaa jo 30. elokuuta 1937 Tommy Farria vastaan. Louisista tuli aktiivisin mestari vuosiin, sillä esimerkiksi Jack Dempsey oli puolustanut mestaruuttaan vain viidesti vuosien 1919 ja 1925 välillä. Vuosien 1928 ja 1937 välillä oteltiin vain kahdeksan maailmanmestaruusottelua. Louisin managerit päättivät poiketa tästä kaavasta, koska he uskoivat, etteivät yhdysvaltalaiset hyväksyisi epäaktiivista mustaa maailmanmestaria.


title: Joe Louis

text: Louis voitti kolme ensimmäistä haastajaansa, ennen kuin kohtasi toista kertaa Max Schmelingin 22. kesäkuuta 1938 Yankee Stadiumilla. Schmeling oli tuolloin ainoa nyrkkeilijä, jolle Louis oli kärsinyt tappion. Ennen ottelua Louis onnistui saamaan puolelleen kaikki yhdysvaltalaiset ihonväriin katsomatta, koska ottelu nähtiin aatteellisena vastakkainasetteluna; saksalaista Schmelingia pidettiin kansallissosialismismin symbolina (vaikkei hän kuulunutkaan kansallissosialistiseen puolueeseen).


title: Joe Louis

text: Ennen ottelua Louis kävi tapaamassa presidentti Franklin D. Rooseveltia, joka sanoi Yhdysvaltojen tarvitsevan enemmän Louisin lihasten kaltaisia lihaksia lyömään Saksan. Vastaavasti Schmeling sai juuri ennen ottelua puhelun Saksan johtajalta Adolf Hitleriltä, joka varoitti häntä häviämästä kolmannen valtakunnan tähden.


title: Joe Louis

text: Uusintaottelua saapui seuraamaan peräti 70 000 katsojaa, jotka saivat todistaa Louisin ylivoimaista voittoa. Kamppailu päättyi Louisin voittoon tyrmäyksellä jo ensimmäisessä erässä Schmelingin käytyä kolmesti kanveesissa. Ottelu ehti kestää vain 2 minuuttia 40 sekuntia, mikä teki siitä lyhimmän siihen mennessä käydyn nyrkkeilyn maailmanmestaruusottelun. Tappionsa jälkeen Schmeling joutui viettämään kaksi viikkoa newyorkilaisessa sairaalassa ennen palaamistaan Saksaan.


title: Joe Louis

text: Louisin ja Schmelingin toinen kohtaaminen oli ensimmäinen yli miljoona dollaria tuottanut kamppailu Louisin uralla.


title: Joe Louis

text: Schmelingin jälkeen Louis piti puolen vuoden tauon ennen kuin kohtasi John Henry Lewisin 25. tammikuuta 1939. Kyseessä oli ensimmäinen kerta, kun kaksi mustaa nyrkkeilijää otteli maailmanmestaruudesta. Madison Square Garden oli loppuunmyyty, kun Louis kaatoi Lewisin kanveesiin kolmesti ensimmäisen erän aikana ennen kuin tuomari keskeytti ottelun. 28. kesäkuuta 1939 Louis puolusti mestaruuttaan Tony Galentoa vastaan. Galento kävi kanveesissa jo ensimmäisessä erässä, mutta kolmannessa erässä hän yllätti kaikki iskemällä Louisin kanveesiin. Tästä huolimatta ottelu päättyi Louisin voittoon teknisellä tyrmäyksellä neljännessä erässä.


title: Joe Louis

text: Joulukuussa 1940 Louis aloitti ottelusarjansa, joka tunnetaan nimellä "Bum of the Month" (suom. "Kuukauden pummi"). Tämä tarkoitti, että hän kohtasi uuden haastajan kerran kuussa. Kukaan toinen nyrkkeilyn raskaansarjan maailmanmestari ei ollut ennen tätä eikä sen jälkeenkään kohdannut haastajia vastaavalla tahdilla.


title: Joe Louis

text: Louisin terveys heikkeni 1960-luvulta alkaen. Hän sairasti muun muassa Dementia pugilisticaa sekä verenpainetautia. Hänellä oli myös ongelmia huumeiden kanssa ja joutui pelkästään niiden takia usein sairaalahoitoon. Vuonna 1977 Louis joutui leikkaukseen aortan pullistuman takia, jonka seurauksena hän joutui loppuiäkseen pyörätuoliin.


title: Joe Louis

text: Joe Louis kuoli 12. huhtikuuta 1981 sydänkohtaukseen Desert Springsin sairaalassa Las Vegasissa 66-vuotiaana. Hänet haudattiin Arlingtonin sotilashautausmaalle, jossa hänet haudattiin sotilaallisin seremonioin presidentti Ronald Reaganin läsnä ollessa. Reagan oli itse vaatinut, että Louis haudattaisiin Arlingtonin hautausmaalle. Schmeling oli yksi Louisin arkunkantajista ja maksoi myös Louisin hautajaiset.


title: Joe Louis

text: Joe Louisia on arvostettu paitsi nyrkkeilytaitojensa, myös yhteiskunnallisen vaikutuksensa ansiosta. Hän oli vasta toinen musta raskaansarjan maailmanmestari Jack Johnsonin jälkeen. Johnson ei kuitenkaan ollut erityisen suosittu valkoisen väestön keskuudessa, kun taas Louis onnistui hankkimaan suosiota sekä valkoisten että mustien keskuudessa. Häntä on pidetty ensimmäisenä afroamerikkalaisena, joka on onnistunut saavuttamaan sankarin aseman Yhdysvalloissa.


title: Joe Louis

text: Louisia on pidetty afroamerikkalaisen voiman symbolina. Kansalaisoikeustaistelija Malcolm X:n mukaan "jokainen musta lapsi, joka oli tarpeeksi vanha kävelemään, halusi olla seuraava Ruskea pommittaja".


title: Joe Louis

text: Vuonna 2009 Reutersille, ESPN:lle ja TigerBoxing.comille kirjoittava nyrkkeilytoimittaja Kieran Mulvaney sijoitti Lousin ESPN:n 50:n kautta aikojen parhaan nyrkkeilijän listalla neljännelle sijalle. Vuonna 2005 International Boxing Research Organization nimesi hänet suurimmaksi raskassarjalaiseksi kautta aikojen, ja arvostettu nyrkkeilyaiheinen lehti The Ring nimesi hänet ensimmäiseksi 100 parhaan nyrkkeilijän listalla. Vuonna 2007 ESPN asetti hänet 1900-luvun parhaista pohjoisamerikkalaisista urheilijoista kootulla listallaan sijalle 11. Nyrkkeilijöistä ainoastaan Muhammad Ali (3) sijoittui häntä paremmin.


title: Joe Louis

text: Joe Louisia on muistettu kotikaupungissaan Detroitissa, jossa hänen mukaansa on nimetty NHL-seura Detroit Red Wingsin kotihalli Joe Louis Arena.


title: Shakuhachi

text: Shakuhachi () on japanilainen päästäpuhallettava huilu. Se valmistetaan yleensä bambusta, mutta joskus myös puusta. Shakuhachia ovat Japanissa perinteisesti soittaneet buddhalaiset munkit. Tyypillinen shakuhachi on noin 55 senttimetrin (yksi shaku ja kahdeksan sunia) pituinen.


title: Shakuhachi

text: Shakuhachia käytetään lähinnä japanilaisessa perinnemusiikissa. Genrejä, joissa shakuhachilla on keskeinen asema, ovat honkyoku, sankyoku ja shinkyoku. Honkyokussa käytetään pelkkää shakuhachia, mutta sankyokussa lisäksi kotoa ja shamisenia. Shinkyokussa käytetään shakuhachia ja kotoa.


title: Shakuhachi

text: Länsimaisessa taidemusiikissa shakuhachia ovat käyttäneet muiden muassa japanilaiset Tōru Takemitsu ja Makoto Shinohara.


title: Keijo Kurttila

text: Keijo Kurttila (s. 8. huhtikuuta 1975 Utajärvi) on suomalainen entinen maastohiihtäjä, joka on erikoistunut sprinttimatkoille. Hän edusti urallaan Kuusamon Erä-Veikkoja ja Imatran Urheilijoita ja hänen valmentajanaan toimi Hannu Kaikkonen. Keijo Kurttila sijoittui neljä kertaa palkintosijoille hiihdon maailmancupissa.


title: Keijo Kurttila

text: Kurttila on naimisissa ja hänellä on seitsemän lasta. Hän harrastaa lastensa kanssa olemista ja melomista. Keijo Kurttila ja hänen vaimonsa omistavat Kurttilan lomamökit yrityksen, Kurttila toimii myös grillihiiltä valmistavassa firmassaan. Hän omistaa myös hotelli Rokuanhovin.


title: Kuivanto

text: Kuivanto on kylä Orimattilan kaupungissa Orimattilan ja Lahden rajalla. Sen voidaan katsoa muodostuvan useista kylistä: Kuivanto, Anttila, Isokylä, Katajala, Korvenpää, Koskunen, Köykkälä, Metsäkulma, Montari, Rahjala ja Rekola


title: Kuivanto

text: Kylässä toimii peruskoulun ala-aste, kyläjohtokunta ja lukuisia yhdistyksiä. Sen pellonreunat ovat myös hyvä lintuhavaintokohde. Kylätalon toimii satavuotiaan maamiesseuran talo, jossa järjestetään myös yksityistilaisuuksia. Kuivannolla toimii 2002 perustettu 1 200 kasvilajikkeen Kuivannon arboretum, jossa on puiden lisäksi myös paljon muita kasveja.


title: Kuivanto

text: Kuivannosta tuli 2010 Päijät-Hämeen vuoden kylä. Siellä toimivat mm. Kuivannon Maamiesseura r.y., Kuivannon maatalousnaiset, Kuivannon Nuorisoseura ry ja Kuivannon metsästysseura ry


title: Kuivanto

text: Urheilutapahtumana kylässä on järjestetty vuodesta 1981 alkaen "Kuivannon kymppi".


title: Kuivanto

text: Kuivannolle perustettiin 1867 Koskusten kansakoulu .


title: Kuivanto

text: Kuivannossa osasto Brandensteiniin kuuluva 225. reservijalkaväkirykmentti kävi taisteluita 1918 pyrkiessään Uudenkylän asemalle sekä suojatessaan sivustojaan. Siellä on myös sotamuistomerkki Uudenkylän- ja Orimattilantien risteyksessä kaatuneille aliupseereille (Gustav Friedr. Wilh. Pehle 14.4.1888 - 15.4.1918 ja Heinrich Friedrich Müsse 31.8.1894 - 15.4.1918) sekä kahdelle miehistöön kuuluvalle (Otto Pilz 6.8. 1876 - 15.4.1918 sekä Gustav Heinrich Niemann 23.7.1880 - 15.4. 1918)


title: Lauro Rossi

text: Lauro Rossi (19. helmikuuta 1812 – 5. toukokuuta 1885) oli italialainen säveltäjä. Hän opiskeli muun muassa Niccolò Antonio Zingarellin johdolla. Rossin tuotantoon kuuluu lähes kolmekymmentä oopperaa ja kirkkomusiikkia. Hänen sävellysoppilaitaan oli muun muassa Ruggero Leoncavallo.


title: Taloussaarto

text: Taloussaarto tarkoittaa jonkin valtion talouselämän kanssa käytävän kaupankäynnin julistamista laittomaksi kokonaan tai osittain.


title: Taloussaarto

text: Yleensä ryhmä valtioita julistaa yksittäisen valtion taloussaartoon. Taloussaarrolla yritetään painostaa kohdevaltion johtoa toimimaan jossain asiassa taloussaarron julistajan tahdon mukaisesti, esimerkkinä mainittakoon Napoleonin Britanniaa vastaan julistama mannermaasulkemus, johon Ruotsi kieltäytyi liittymästä, ja jonka seurauksena käytiin Suomen sota.


title: Taloussaarto

text: Taloussaarto on perinteisesti luettu sotatoimeksi sitä maata kohti johon se kohdistuu. Näin ollen kauppasaarron kohteeksi joutuneelle maalle sen itsensä näin tulkitessa casus belliksi, sodan syyksi.


title: Taloussaarto

text: Taloussaartoa lievempiä toimia ovat asevientikielto sotaakäyviin maihin tai rajoitettujen tuotteiden, kuten luksustuotteiden vientikielto ja eräiden valtion avainhenkilöiden viisumikielto ja valtio-omisteisten yritysten saarto.


title: Taloussaarto

text: Merkittäviä kauppasaartoja ovat olleet Etelä-Afrikan vastainen apartheid-vallan aikana, Arabimaiden Israelin vastainen saarto, Yhdysvaltain Kuuban saarto, Irakin saarto vuoden 1991 Kuwaitin miehityksen jälkeen, Sudanin asevientikielto, eräiden tuotteiden vientikielto Pohjois-Koreaan sen tekemän eteläkorealaiseen siviilimatkustajakoneeseen suuntautuneen pommi-iskun jälkeen, Libyan kauppasaarto Lockerbien pommi-iskun jälkeen, Zimbabwen kauppasaarto, Sudanin kauppasaarto Darfurin sotatoimien vuoksi ja Kiinan asevientikielto Taivaallisen rauhan aukion verilöylyn jälkeen, Myanmarin kauppasaarto ja Iranin ydinohjelmaan liittyvien tuotteiden vientikielto. Myös USA:n 2014 aloittamat ns. pakotteet Venäjää kohtaan muodostavat tunnusmerkeiltään taloussaarron tunnusmerkit.


title: Taloussaarto

text: Teknisten tuotteiden kauppasaartoa varten Yhdysvallat liittolaisineen perusti CoCom-järjestön (Coordinating Committee for Multilateral Export Controls), jonka avulla pyrittiin estämään korkean teknologian vienti Neuvostoliittoon ja sen liittolaismaihin. Suomi ulkopoliittisesti puolueettomana maana ei osallistunut Neuvostoliiton vastaiseen teknologiavientikieltoon, mutta vientikieltoluetteloa ylläpiti yksityinen Suomen Metalli-, Kone- ja Sähköteknisen Teollisuuden Keskusliitto, koska Suomen valtio ei voinut puolueettomuutensa vuoksi hallinnoida neuvostovastaisen vientikieltojärjestön toimintoja. Käytännössä vientikiellossa oleville laitteille tai tuotteille, joissa oli käytetty vientikielto-osia, ei myönnetty kauppa- ja teollisuusministeriön alaisesta lisenssivirastosta vientilupaa. Kun joitain UNIX-tietokonelaitteita vietiin Neuvostoliittoon, langetti siitä oikeus Suomessa tuomion. Myöhemmissä oikeusasteissa tutkittiin, oliko kauppa merkinnyt tosiasiassa sitä, että Neuvostoliittoon olisi viety jotain sellaista, mitä sillä ei todella olisi ollut tai voinut olla ja tuomio muutettiin vapauttavaksi Suomen lain vastaisena.


title: Taloussaarto

text: Suomen valtiosopimuksiin perustumaton osallistuminen CoComin oli Nokian toimintaedellytys, koska jos Suomi ei olisi osallistunut COCOMiin, olisi suomalaisilta yrityksiltä voitu kieltää yhdysvaltalaisen teknologian hankkiminen tai olisi vaikeutettu niiden kauppaa Yhdysvaltoihin. Yhdysvalloille oli yllätys Rauma-Repola Oceanicsin valmistamien tutkimussukellusveneiden korkea taso, minkä vuoksi Rauma-Repolaa uhattiin vaikeuksilla, mikäli se jatkaa MIR-1 ja MIR-2 -kaltaisten sukellusveneiden valmistamista Neuvostoliitolle.


title: Almeirim

text: Almeirim on kunta Santarémin piirissä, Portugalissa. Sen pinta-ala on 222 neliökilometriä ja asukasluku noin 23 400. Kunnan pormestari on Pedro Ribeiro.


title: Justus Ripatti

text:
__notoc__
Justus Ripatti (2. huhtikuuta 1892 Hirvensalmi – 23. heinäkuuta 1980 Helsinki) oli järjestyksessä toinen Suomen valtakunnansovittelija vuosina 1963–1965.


title: Justus Ripatti

text: Justus Ripatin vanhemmat olivat hirvensalmelainen maanviljelijä Justus Ripatti ja Eliina Alamäkelä. Sisällissodan aikana Ripatti toimi komppanianpäällikkönä valkoisten puolella. Ripatti suoritti ylemmän oikeustutkinnon vuonna 1920 ja sai samana vuonna varatuomarin arvonimen. Hän toimi asianajajana Viipurissa vuosina 1922−1940, Suomen Työnantajain Keskusliiton toimistopäällikkönä vuosina 1940−1941 ja hallintoneuvoksena kauppa- ja teollisuusministeriössä vuosina 1942−1945. Hän oli valtakunnansovittelijana vuosina 1963–1965 ja Suomen Puunjalostusteollisuuden Työnantajaliiton toimitusjohtajana 1945–1959. Hän sai laamannin arvonimen vuonna 1959. Hänen puolisonsa oli hammaslääkäri Hellin Sofia Reinikainen.


title: Justus Ripatti

text: Ripatin poika oli suurlähettiläs Pertti Ripatti.


title: Vegetatiivinen tila

text: Vegetatiivinen tila (< latinan "vegetabilis", elämään kykenevä) tarkoittaa tiedottomuutta, jossa henkilö ei kykene ilmaisemaan itseään eikä käsittämään ulkoista maailmaa.


title: Vegetatiivinen tila

text: Vegetatiivinen tila eroaa aivokuolemasta siltä osin, että siinä henkilön aivorunko toimii ja hän pystyy hengittämään itsenäisesti, hänen silmänsä ovat auki, sydän toimii, ja nielemis-, imemis- ja yskimisrefleksit ovat kunnossa. Nielemisrefleksistä huolimatta vegetatiivisessa tilassa olevaa henkilöä on kuitenkin ruokittava syöttöletkun kautta. Henkilö ei siinä hallitse virtsarakon tai suolen toimintoja.


title: Vegetatiivinen tila

text: Vegetatiivisessa tilassa olevasta potilaasta saatetaan sanoa, että hän on teknisesti elossa, mutta aivokuollut. Kyseinen kuvaus on kuitenkin virheellinen. Potilaalla voi esiintyä spontaania liikehdintää, hänen silmänsä saattavat aueta ulkoisen ärsykkeen vaikutuksesta. Hän ei kuitenkaan puhu eikä reagoi käskyihin. Vegetatiivisessa tilassa oleva potilas saattaa vaikuttaa jokseenkin normaalilta; hän saattaa ajoittain virnistää, itkeä tai nauraa.


title: Vegetatiivinen tila

text: Aivokuolleesta poiketen vegetatiivisessa tilassa oleva potilas saattaa joissakin tapauksissa herätä. Lasten mahdollisuudet toipua ovat jonkin verran paremmat kuin aikuisten potilaiden. Heräämisen todennäköisyys pienenee sitä mukaa mitä kauemmin vegetatiivinen tila on kestänyt.


title: Vegetatiivinen tila

text: Riippuen vegetatiivisen tilan aiheuttajasta, vakavuudesta ja neurologisen vaurion laajuudesta sen lopputulos vaihtelee paranemisen ja kuoleman välillä.


title: Vegetatiivinen tila

text: Toipuminen tapahtuu pikkuhiljaa; potilaan tietoisuuden taso ja reagointi ympäröivään maailmaan kasvavat vähitellen. Tilasta herännyt henkilö voi kärsiä erikoishoitoa vaativista fyysisistä, henkisistä ja psykologisista vaikeuksista. Jotkut potilaat eivät koskaan yllä edes yksinkertaisimman reagoinnin tasolle, mutta useat taas palaavat täysin tajuihinsa. Yleensä tajuttomuus kestää kahdesta neljään viikkoa, mutta jotkut potilaat saattavat pysyä tilassa vuosia tai jopa vuosikymmeniä. Yleisin kuolinsyy vegetatiivisessa tilassa olleella henkilöllä on infektiotartunta kuten keuhkokuume.


title: Uurrekieli

text: Uurrekieli () on yleinen, etiologialtaan tuntematon kielen pinnan muutos. Sitä pidetään normaalina kielen rakenteen varianttina. Tyypillisesti nähdään syvyydeltään vaihtelevia uurteita kielen dorsaali- ja lateraalipinnoilla. Yleensä uurrekieli on oireeton. Oireita saattaa ilmaantua uurteisiin tapahtuvan ruoan ja plakin kasaantumisen seurauksena sekä niillä potilailla, joilla on karttakieli.


title: Uurrekieli

text: Uurrekieli ei vaadi hoitoa. Jos kielessä on oireita johtuen uurteiden tulehduksesta, voidaan sitä harjata pehmeällä hammasharjalla uurteissa kasvavien mikrobipopulaatioiden vähentämiseksi.


title: Pertti Korhonen

text: Pertti Juhani Korhonen (s. 2. lokakuuta 1961 Tampere) on DNA:n hallituksen puheenjohtaja.


title: Pertti Korhonen

text: Hän on toiminut aiemmin muun muassa Outotecin toimitusjohtajana vuosina 2010–2016.


title: Pertti Korhonen

text: Korhosen isä kuoli hänen ollessaan viisivuotias ja perhe muutti Tampereelta Rovaniemelle lähelle äidinpuoleista sukua. Korhonen valmistui sähkötekniikan diplomi-insinööriksi Oulun yliopistosta vuonna 1987.


title: Pertti Korhonen

text: Korhonen toimi vuodesta 1986 lähtien Nokian palveluksessa eri tehtävissä, ensin tuotekehitystehtävissä ja Oulun yksikön johtajana, myöhemmin muun muassa teknologiajohtajana (2004–2006), teknologiayksikön johtajana ja yhtiön johtokunnan jäsenenä (2002–2006). Nokialla otettiin Korhosen johdolla käyttöön Toyotan kehittämä JIT-tuotantojärjestelmä. Hän sai 1990-luvulla mainetta Nokian silloisten logististen ongelmien ratkaisijana. Jo aiemmin häntä oli kuvailtu avainhenkilöksi vuonna 1994 julkaistun, Nokian ehkä tunnetuimman puhelimen Nokia 2110:n kehitystyössä. 2000-luvun alussa Korhosesta povattiin jopa Jorma Ollilan seuraajaa.


title: Pertti Korhonen

text: Korhonen osallistui vahvasti niin sanottujen simpukkakännyköiden kehittämisen johtamiseen ja Symbian-käyttöjärjestelmään ja S60-sovellus- ja käyttöliittymäalustaan perustuvien älypuhelinten teknologiakehityksen johtamiseen. Nokian ohjelmistoteknologiaratkaisuja kehitettiin hänen johdollaan, kun hänet vuonna 2001 nimitettiin tuolloin uuden Mobile Software -yksikön johtoon. Keväällä 2013 Korhonen muisteli Nokia-aikaansa yritysjohtajan korkeakouluna: ”Minkä olen oppinut, olen melkeinpä oppinut siellä.”


title: Pertti Korhonen

text: Nokialta Korhonen siirtyi Elektrobitin toimitusjohtajaksi vuonna 2006. Hän toimi tehtävässä vuoteen 2009. Elektrobitin asiakkaat toimivat autoteollisuuden ja langattoman teollisuuden parissa. Elektrobitillä Korhonen pyrki yhdessä hallituksen puheenjohtajan J. T. Bergqvistin kanssa uudistamaan sekä yrityksen liiketoimintamallia, tarjoomaa, brändiä että organisaatiota. Heidän kanssaan yhtiössä työskenteli jotakin muitakin entisiä nokialaisia johtajia, kuten "kommunikaattorin isä" Reijo Paajanen teknologiajohtajana.


title: Pertti Korhonen

text: Elektrobitiltä Korhonen siirtyi Outotecin palvelukseen 1. syyskuuta 2009. Hän aloitti operatiivisena johtajana lokakuun alussa ja toimitusjohtajana 1. tammikuuta 2010. Talouselämä-lehden listalla Suomen 500 tärkeimmästä yrityksestä hyppyä tuli melkoisesti: Outotecin liikevaihto oli vuonna 2008 1,2 miljardia euroa ja sijaluku 57, kun taas Elektrobit oli 172 miljoonallaan sijalla 284.


title: Pertti Korhonen

text: Outotecin toimitusjohtajana Korhonen on halunnut rakentaa pitkiä asiakassuhteita ja myydä laitteille huoltosopimuksia. Hänen mukaansa on tärkeää myös pitää huolta maineesta, sillä sen avulla saadaan paitsi asiakkaita, myös hyviä työntekijöitä. Outotecin mission mukaan yritys toimii kaikin tavoin vastuullisesti, haluaa hyödyntää maailman luonnonvaroja kestävästi ja pitää esimerkiksi korruption suhteen nollatoleranssia.


title: Pertti Korhonen

text: Korhonen uskoo Michael Porterin "shared value" -näkemykseen, jonka mukaan yhtiön tulee paitsi tuottaa voittoa omistajilleen, myös tyydyttää yhteiskunnan tarpeita ja ratkaista sen ongelmia. Hänelle on tärkeää vierailla mahdollisimman usein asiakkaiden luona, sillä se auttaa häntä selvittämään muun muassa sitä, ovatko yrityksen toimintatavat oikeat .


title: Pertti Korhonen

text: Pertti Korhonen on Ahlströmin hallituksen puheenjohtaja, sen hallituksessa hän on ollut vuodesta 2011 ja hallituksen varapuheenjohtajana hän toimi 2011-2013 .


title: Pertti Korhonen

text: Muita luottamustoimia hänellä on paljon:


title: Pertti Korhonen

text: Pertti Korhosen aiempia luottamustoimia:


title: Pertti Korhonen

text: Korhosen puoliso on Nokian Renkaiden toimitusjohtaja Hille Korhonen. Heidän uusperheeseensä kuuluu viisi lasta. Korhonen tunnetaan lähipiirissään muun muassa jazzin, kuntoilun ja metsästyksen ystävänä. Hän käy vuosittain perheineen Lapissa noin parikymmentä kertaa ampumassa kanalintuja ja hiihtämässä.


title: Syväri (järvi)

text: Syväri on järvi Pohjois-Savossa. Se sijaitsee Nilsiän taajaman pohjoispuolella, entisen Nilsiän kaupungin (nykyinen Kuopio) sekä entisen Varpaisjärven alueilla (nykyinen Lapinlahti). Se kuuluu Vuoksen vesistön Nilsiän reittiin. Lastukosken kanava yhdistää sen etelässä Vuotjärveen. Järven pinta-ala on 78 km². Järven pituus on 33-35 km ja leveys 10 kilometriä. Järven pituusakseli on kaakko–luodesuuntainen, ja sen kaakkoisosa muodostaa laajemman järvialtaan, luoteisosan muodostaessa kapean mutta pitkän lahden.


title: Syväri (järvi)

text: Tahkovuoren matkailukeskus ja pujottelurinteet sijaitsevat järven länsilaidalla Tahkolahden molemmilla rannoilla.


title: Syväri (järvi)

text: Tahkovuoren kohdalla Syvärissä on Aholansaari, joka tunnetaan Paavo Ruotsalaisen kotipaikkana


title: Étienne Méhul

text: Étienne Nicolas Méhul [meyl] (24. kesäkuuta 1763 Givet – 18. lokakuuta 1817 Pariisi) oli ranskalainen säveltäjä. Hän pääsi vuonna 1775 urkuri Wilhelm Hauserin oppilaaksi. Vuonna 1778 Méhul muutti syntymäkaupungistaan Givetistä Pariisiin. Hän alkoi saavuttaa menestystä oopperasäveltäjänä 1790-luvulla, jolloin saivat ensiesityksensä muun muassa oopperat "Euphrosine et Coradin" (1790) ja "Stratonice" (1792). Neljänkymmenenkahden oopperansa lisäksi Méhul sävelsi muun muassa lauluja, kantaatteja sekä neljä sinfoniaa. Musiikkitieteilijä David Charlton tosin väittää tutkimuksiinsa perustuen, että sinfonioita olisi ollut kaikkiaan kuusi. Ainoastaan kaksi sinfoniaa julkaistiin säveltäjän elinaikana.


title: Étienne Méhul

text: Étienne Mehul syntyi Givetissä, Ardenneilla. Hänen äitinsä oli Marie- Cécile (o.s. Keuly) ja isänsä viinikauppias Jean- François Méhul. Ensimmäiset soittotuntinsa tuleva säveltäjä sai paikalliselta sokealta urkurilta. Poika osoittautui paitsi innokkaaksi oppilaaksi, mutta myös lahjakkaaksi ja hänet lähetettiin saamaan lisäopetusta saksalaiselta Wilhelm Hanserilta Lavaldieun luostariin jonkun matkan päähän kotipaikkakunnasta.


title: Étienne Méhul

text: Opintoja jatkettiin Pariisissa, jonne Méhul saapui joko 1778 tai 1778. Hänen opettajanaan toimi cembalotaiteilija Jean- Frederik Edelmann, joka oli Méhulin suuren idolin, Christoph Willibald Gluckin ystävä.


title: Étienne Méhul

text: Ensimmäiset sävellyksensä, pianokappaleet, julkaistiin vuonna 1783 ja Méhul alkoi harkita säveltäjän uraa. Vuonna 1787 kirjailija Valadier pyysi Méhulia säveltämään librettonsa "Coran". Kuninkaallinen musiikkiakatemia (nyk. Pariisin ooppera) harjoitteli teosta nimellä "Aionzo et Cora" kesäkuussa 1789. Talousvaikeuksien vuoksi harjoittelu lopetettiin elokuussa 1789. Ooppera esitettiin vasta vuonna 1791. Samoihin aikoihin Méhul löysi uuden yhteistyökumppanin, François- Benoit Hoffmanin, joka kirjoitti libreton Méhulin ensimmäiseen esitettyyn oopperaan "Euphrosineen." Ooppera oli menestys ja säveltäjänsä läpimurtoteos. Tämä merkitsi myös alkua pitkään kestäneelle yhteistyölle Comédie Italiennen (myöh. Opéra Comique) kanssa.


title: Étienne Méhul

text: Vaikka oopperaa "Cora" ei saatu esitettyä ja ooppera "Adrien" kiellettiin poliittisista syistä, Méhul saavutti yhä kasvavaa menestystä. Ranskan suuren vallankumouksen aikana hän sävelsi lähinnä isänmaallista musiikkia. Hänet palkittiin nimittämällä hänet Ranskan instituutin ensimmäiseksi säveltäjäjäseneksi vuonna 1795. Lisäksi hän oli yksi viidestä Pariisin konservatorion tarkastajista. Méhul oli hyvissä väleissä Napoleonin kanssa ja hänet palkittiin kunnialegioonan ritarin arvonimellä.


title: Étienne Méhul

text: Vuonna 1797 Méhul adoptoi 7- vuotiaan sisarenpoikansa Louis Joseph Daussoigne-Méhulin ja tämän pikkuveljen. Méhul toimi ottopoikansa opettajana ja edisti tämän uraa. Louis Joseph oli aikuisena kuuluisa säveltäjä.


title: Étienne Méhul

text: 1800- luvulle tultaessa Méhulin oopperat eivät enää saaneet suosiota. Vuonna 1807 julkaistu ooppera "Joseph" oli suosittu Saksassa, mutta vuonna 1811 julkaistu ooppera "Les Amazones" sai niin vähän yleisöä, että se käytännössä päätti Méhulin uran oopperoiden säveltäjänä. Vaikka Méhul oli tullut tunnetuksi Napoleonin suosikkina, hän säilytti asemansa myös Bourbon-restauraation aikana. Säveltäjän terveys oli näihin aikoihin jo hyvin heikko, hän sairasti tuberkuloosia.


title: Étienne Méhul

text:
Méhul kuoli Pariisissa vuonna 1817.
Suurimman panostuksensa säveltäjänä Méhul antoi oopperoille. Hän kuului yhdessä Luigi Cherubinin kanssa 1790-luvulla läpimurtonsa tehneeseen säveltäjäpolveen.


title: Varan kunta

text: Varan kunta () on Länsi-Götanmaan läänissä sijaitseva Ruotsin kunta. Maakuntajaossa se kuuluu Länsi-Götanmaahan. Kunnan keskustaajama on Vara.


title: Varan kunta

text: Kunnan maapinta-ala on 696,93 neliökilometriä (1.1.2016) ja asukasluku 15 662 henkeä (31.12.2015).


title: Varan kunta

text: Vara on Mäntsälän kunnan ystävyyskunta.


title: Varan kunta

text: Vuonna 2007 kunnassa oli 392,48 km² peltoa, joten saman ajankohdan maapinta-alaan vertaamalla saadaan peltojen osuudeksi 56,1 prosenttia kunnan maapinta-alasta.


title: Varan kunta

text: Vuonna 1863 alueella sijainneiden 24 pitäjän tilalle perustettiin maalaiskunnat. Vuonna 1894 Varan maalaiskunnasta erotettiin omaksi kunnakseen Varan kauppala. Jälleenyhdistyminen tapahtui vuonna 1936, jolloin maalaiskunta liitettiin kauppalaan.


title: Varan kunta

text:
Vuoden 1952 kuntauudistuksessa nykyisen kunnan alueelle muodostettiin viisi "suurkuntaa":
Varan kauppalaan uudistus ei vaikuttanut. Vuonna 1967 Varan kauppalaan liitettiin Levenen, Rydan ja Vedumin maalaiskunnat. Vuoden 1971 kuntauudistuksessa Varan kauppala muutettiin Varan kunnaksi, koska Ruotsissa siirryttiin yhtenäiseen kuntamuotoon. Vuonna 1974 Varan kuntaan liitettiin vielä Kvänumin, Larvin ja Essungan kunnat.


title: Varan kunta

text: Jo vuonna 1982 Essungan kunta muodostettiin uudelleen. Tällöin se sai ne rajat, jotka sillä oli ollut vuoden 1952 kuntauudistuksen jälkeen.


title: Varan kunta

text:
Kunnan väestö taustan mukaan on esitetty seuraavassa taulukossa.
Hieman vanhempien vuoden 2009 lopun tietojen mukaan kunnassa asui 182 Suomessa syntynyttä, mikä vastasi 1,2 prosenttia kunnan väestöstä.


title: Varan kunta

text: Vielä vanhempien vuoden 1984 lopun tietojen mukaan 2,6 prosenttia kunnan asukkaista oli ulkomailla syntyneitä. Tuolloin kunnassa asui 168 Suomessa syntynyttä, mikä vastasi 1,0 prosenttia kunnan väestöstä.


title: Varan kunta

text: Vuoden 2010 tietojen mukaan 20 vuotta täyttäneiden kuntalaisten mediaaninettotulot olivat 177 535 kruunua. Vuodelta 2007 olevan tiedon mukaan kuntalaisten nettovarallisuuden mediaani oli 91 000 kruunua.


title: Varan kunta

text: Vuoden 2011 lopussa kunnan väestö jakautui eri ikäryhmiin seuraavasti:


title: Varan kunta

text: Seuraava taulukko kuvaa työpaikkojen ja työllisten jakautumista eri elinkeinojen kesken. Luvut on laskettu kahdessa eri Statistiska centralbyrånin tilastossa ilmoitettujen perusteellisempien tietojen pohjalta. "Päiväväestö" (ruots. "dagbefolkning") kertoo kunnassa sijaitsevista työpaikoista ja "yöväestö" (ruots. "nattbefolkning") puolestaan kunnassa asuvien elinkeinosta. Työpaikkaomavaraisuus on laskettu päivä- ja yöväestön suhteena. Alkutuotanto tarkoittaa maa- ja metsätaloutta sekä kalastusta. Jalostuksen kohdalla on laskettu yhteen tavaranvalmistus- ja kierrätysteollisuus, energia- ja ympäristöyritykset sekä rakennusteollisuus. Muut toimialat on laskettu palveluihin lukuun ottamatta niitä, joiden elinkeino on tuntematon.


title: Varan kunta

text: Kunnassa on 8 taajamaa, joiden osuus kunnan väestöstä vuoden 2010 lopussa oli 53,6 prosenttia. Taajamien ulkopuolella asui tuolloin 7 308 asukasta. Seuraavassa on lueteltu kunnan alueella sijaitsevat taajamat väkilukuineen:


title: Varan kunta

text: Kunnan keskustaajama on lihavoitu.


title: Varan kunta

text: Ruotsissa on tilastoitu taajamaväestö aikaisemmin myös vuosina 1960, 1965, 1970, 1975, 1980, 1990, 1995, 2000 ja 2005. Jonakin tai joinakin näistä vuosista kunnassa on ollut myös seuraavan luettelon mukaiset taajamat, jotka eivät enää ole taajamia:


title: Varan kunta

text: Yli 200 asukkaan taajamien lisäksi kunnassa on vuoden 2010 tietojen perusteella myös seuraavat 50–199 asukkaan pientaajamat:


title: Varan kunta

text: Ruotsissa on tehty tilastoja pientaajamista aikaisemmin myös vuosina 1990, 1995, 2000 ja 2005. Seuraavat paikkakunnat ovat olleet pientaajamia jonakin tai joinakin vuosina vuosien 1995, 2000 ja 2005 aikana, mutta ne eivät olleet pientaajamia vuonna 2010:


title: Varan kunta

text: Ruotsissa valitaan joka neljäs vuosi edustajat valtiopäiville, maakäräjäkuntien valtuustoihin ja kunnanvaltuustoihin. Seuraavassa taulukossa on esitetty valtiopäivillä edustettuina olevien puolueiden saamat valtuustopaikat Varan kunnanvaltuustossa vuodesta 1973 lähtien. Essungan kunta sisältyy Varan tuloksiin vuosina 1973–1979.


title: Varan kunta

text: Vuodesta 2016 alkaen kunta on jaettu seuraaviin piireihin:


title: Varan kunta

text: Vuoden 2012 aluejaon mukaan kunnassa on seuraavat Ruotsin kirkon seurakunnat:


title: Varan kunta

text: Seuraavassa luettelossa on mainittu kaikki nykyisen kunnan alueella sijainneet seurakunnat. Jos seurakunta on lakkautettu, niin sen perässä on asteriski (*). Mahdolliset suluissa lukevat nimet ovat seurakunnan vaihtoehtoisia tai vanhempia nimiä. Jos nimen perässä lukee "kbfd", niin kyseessä "kirkonkirjapiiri" (), joka ei ole muodostanut omaa seurakuntaa, vaikka ne seurakuntiin rinnastetaankin.


title: Francis Edward Bache

text: Francis Edward Bache (14. syyskuuta 1833 Birmingham – 24. elokuuta 1858 Birmingham) oli englantilainen säveltäjä. Hän opiskeli viulunsoittoa Alfred Mellonin ja sävellystä William Sterndale Bennettin johdolla. Vuonna 1853 Bache lähti Leipzigiin opiskelemaan. Hän kuoli keuhkotautiin Birminghamissa 24 vuoden iässä vuonna 1858.


title: Francis Edward Bache

text: Bachen tuotantoon kuuluu muun muassa trio pianolle ja jousille, kaksi operettia, pianokonsertto sekä useita julkaisemattomia pianokappaleita ja lauluja.


title: Hellas (piano)

text: Hellas oli suomalainen pianojen tuotemerkki, jota valmisti aluksi vuonna 1901 perustettu Hellas Oy ja sitten vuosina 1950–2007 Nurmijärven Rajamäellä toiminut Hellas-Piano Oy ja vuosina 2008–2011 pianoja Aasiassa valmistuttanut uusi Hellas Oy. Hellas-pianoja valmistettiin Suomessa kaikkiaan lähes 130 000 kappaletta ja myytiin parhaimmillaan 12 omassa soitinmyymälässä eri puolilla Suomea. Enimmillään noin 60 prosenttia tuotannosta meni vientiin.


title: Hellas (piano)

text: Hellas-pianoyrityksen perusti Helsinkiin vuonna 1901 Karl Oskar Rehnström (1874–1941), joka oli 14 vuoden ajan työskennellyt Pietarissa saksalaisten pianonvalmistajien verstaissa. Yrityksen suosituin malli oli aluksi 130 cm korkea pystypiano, mutta tehdas alkoi rakentaa pieniä eriä myös flyygeleitä, vuodesta 1913 jopa konserttikokoisia. Vuonna 1931 Hellas Oy teki konkurssin ja siirtyi seuraavana vuonna Albin Feinanderin omistukseen toiminimellä Pianotehdas Hellas, mutta toiminta supistui lähes olemattomiin niin, että sotien jälkeen yrityksestä oli jäljellä muutama puolivalmis piano ja yksi ammattimies. Vuonna 1949 yrityksen ostivat Olavi Waldemar Mertelius ja Pekka Mäkelä, joilla oli jotakin kokemusta pianojen tekniikasta ja käytettyjen soitinten myynnistä. Heidän tarkoituksensa oli vain rakentaa keskeneräiset pianot valmiiksi ja sulkea sitten tehdas, mutta tehtaan vanha työntekijä Eero Virtanen sai heidät innostettua toiminnan laajentamiseen. Vuonna 1950 uusi Hellas-Piano Oy rakensi jo kuusi uutta pianoa, mutta tavaroiden tuontisäännöstelyn takia niiden osia piti hankkia ulkomailta jopa salakuljetuksen avulla.


title: Hellas (piano)

text: Vuonna 1951 tehdas muutti Helsingistä Nurmijärven Rajamäelle, jonne valmistui uusi 11 000 neliömetrin laajuinen tehdas vuonna 1963. Vuoden 1967 Suomen markan devalvaation jälkeen käynnistyi Hellas-pianojen vientitoiminta 38 pianon toimituksella. Hellas-Pianon palveluksessa oli 1980-luvulla noin 250 työntekijää, ja pianoja valmistui noin 9 000 vuodessa. Viennin osuus oli parhaimmillaan noin 60 prosenttia. Vuonna 1985 avattiin Hyvinkäällä toinen tehdas, joka työllisti noin 30 henkilöä ja valmisti pianoja saksalaiselle Hohner-merkille. Hellas-piano Oy osti kotimaisen kilpailijansa Fazer Pianon vuonna 1989.


title: Hellas (piano)

text: Hellaksen alkuperäinen malli säilyi tuotannossa lähes loppuun asti nimellä Hellas Helsinki, ja muita suosittuja malleja olivat 1960-luvulla esitelty Hellas Figaro ja "Helsingin Sanomien" pianotestissä vuonna 1987 pienten pianojen sarjan voittanut Hellas Amadeus. Useimmissa Hellas-pianoissa käytettiin saksalaisen Louis Rennerin tehtaan valmistamia koneistoja, 1970-luvun puolestavälistä lähtien joskus myös Schwanderin ja Saiton koneistoja.


title: Hellas (piano)

text: Viimeinen suomalaisvalmisteinen Hellas-piano, järjestysnumeroltaan 127 809 ja malliltaan Hellas Eroica, valmistettiin vuonna 2007 ja myytiin Jokioisten kunnantaloon. Hellas-Piano Oy:n seuraajaksi perustettiin 2007 uusi Hellas Oy, joka siirsi valmistuksen Kaukoitään mutta meni konkurssiin vuonna 2011.


title: Karl Friedrich Abel

text: Karl Friedrich Abel (22. joulukuuta 1723 Köthen – 20. kesäkuuta 1787 Lontoo) oli saksalainen säveltäjä ja viola da gamban soittaja.


title: Karl Friedrich Abel

text: Abel syntyi Köthenissä ja opiskeli Johann Sebastian Bachin johdolla. Vuonna 1759 hän siirtyi Englantiin. Siellä hän ystävystyi vuonna 1762 Johann Christian Bachin kanssa. Abel ja J. C. Bach pitivät yhdessä konsertteja Bachin kuolemaan saakka vuonna 1782.


title: Karl Friedrich Abel

text: Abelin tuotantoon kuuluu muun muassa sonaatteja viola da gamballe sekä oboelle ja pianolle.


title: Thomas Arne

text: Thomas Augustine Arne (maaliskuu 1710 – 5. maaliskuuta 1778) oli englantilainen säveltäjä, joka tunnetaan parhaiten isänmaallisesta laulustaan "Rule, Britannia!". Hänen sisarensa Susannah Maria Arne oli oopperalaulaja, äänialaltaan kontra-altto.


title: Thomas Arne

text: Arne syntyi Lontoossa maaliskuussa 1710. Hänen ensimmäinen oopperansa "Rosamund" sai ensiesityksensä vuonna 1733. Vuonna 1736 Arne meni naimisiin laulaja Cecilia Youngin kanssa. Pari kuitenkin erosi vuonna 1755. Heidän ainoa lapsensa oli säveltäjä Michael Arne. Thomas Arne kuoli Lontoossa 5. maaliskuuta 1778.


title: Onnela (ravintola)

text: Onnela oli alun perin Sedu Koskisen perustama ketju, nykyisin Night People Groupin omistama Kajaanissa sijaitseva ravintola. Onnela-ketjun ensimmäinen ravintola perustettiin Helsinkiin vuonna 2004.


title: Onnela (ravintola)

text: Onnelalla on Helsingin lisäksi ollut aikaisemmin ravintoloita muun muassa Turussa, Tampereella, Lahdessa, Kuopiossa, Raumalla, Rovaniemellä, Kokkolassa ja Seinäjoella. Parhaimmillaan ketjussa oli 12 ravintolaa.


title: Onnela (ravintola)

text: Helsingin Onnela suljettiin syksyllä 2013.


title: Michel Blavet

text: Michel Blavet (13. maaliskuuta 1700 Besançon - 28. lokakuuta 1768 Pariisi) oli ranskalainen säveltäjä ja huilisti.


title: Michel Blavet

text: Blavet oli kotoisin Besançonista, Ranskasta. Hän opiskeli useiden soitinten soittoa, mutta erikoistui myöhemmin huiluun. Uransa aikana Blavet soitti huilua muun muassa Pariisin oopperan orkesterissa sekä Ludvig XV:n Musique du Roi -orkesterissa.


title: Michel Blavet

text: Blavet sävelsi musiikkia ensisijaisesti huilulle. Hänen tuotantoonsa kuuluu muun muassa konsertto ja useita sonaatteja.


title: Shade Empire

text: Shade Empire on suomalainen, vuonna 1999 perustettu dark-, death- ja black metallia soittava yhtye. Suurin osa sanoituksista on tehty englanniksi, vaikka ""...Ja pimeys laskeutui"" on kirjoitettu suomeksi. Huhtikuussa 2006 bändin levytyssopimus italialaisen Avantgarde Musicin kanssa purettiin. Yhtye solmi uuden sopimuksen suomalaisen Dynamic Arts -levy-yhtiön kanssa. Uusi levy Intoxicate O.S. ilmestyi 24. toukokuuta 2006. Intoxicate O.S. nousi julkaisuviikollaan Suomen virallisella listalla sijalle 25.


title: Shade Empire

text: Heinäkuussa 2006 Shade Empire valittiin Berliinissä järjestettävän PopKommin vuoden 2006 metalli-illan päätösaktiksi. Illan muut esiintyjät olivat Sabaton, Subconscious sekä suomalainen Diablo.


title: Shade Empire

text: Shade Empiren albumi Zero Nexus ilmestyi 12. maaliskuuta 2008. Shade Empire esiintyi Tuskassa kesällä 2008.


title: Shade Empire

text: Nightwishin ja Tarotin Marco Hietala on laulanut kappaleessa Human Sculpture.


title: Shade Empire

text:
Huhtikuussa 2013 yhtye kertoi Facebook-sivullaan, että kitaristi Janne Niiranen on eronnut bändistä.
Yhtyeen uusin albumi, Poetry of the Ill-Minded julkaistiin vuonna 2017.


title: Shade Empire

text: Keväällä 2017 yhtye vaihtoi laulajaa.


title: Janne Happonen

text: Janne Mikael Happonen (s. 18. kesäkuuta 1984 Kuopio) on suomalainen entinen mäkihyppääjä. Hän edusti Puijon Hiihtoseuraa. Häntä valmensivat Janne Väätäinen ja Jarkko Saapunki.


title: Janne Happonen

text: Kaudella 2005–2006 Happonen voitti hopeaa joukkuekilpailussa sekä Torinon olympialaisissa että lentomäen maailmanmestaruuskilpailuissa Kulmissa. Torinon jälkeen hän saavutti ensimmäisen maailmancupin osakilpailuvoittonsa Salpausselän kisoissa Lahdessa. Lahdesta alkaneen Nordic Tournamentin loppupisteissä Happonen oli kolmas. Kauden viimeisessä osakilpailussa Planican lentomäessä Happonen otti uransa toisen osakilpailuvoiton. Kauden 2005–2006 maailmancupin kokonaispisteissä hän oli neljästoista.


title: Janne Happonen

text: Kaudella 2006–2007 Happonen ei yltänyt maailmancupissa kertaakaan kymmenen joukkoon. Hän sijoittui vuodenvaihteessa 2007–2008 Keski-Euroopan mäkiviikolla kymmenenneksi ja saavutti helmikuussa 2008 uransa kolmannen ja neljännen maailmancupin palkintokorokesijan oltuaan toinen kummassakin Sapporon suurmäestä hypätyssä osakilpailussa. Hän otti Kuopiossa uransa kolmannen maailmancupvoiton yhden kierroksen kilpailussa, sijoittui Lillehammerissa kolmanneksi ja oli Nordic Tournamentin yhteispisteissä kolmas. Maailmancupkauden päättäneessä Planican osakilpailussa Happonen oli kolmas ja sijoittui toiseksi parhaana suomalaisena maailmancupin yhteispisteissä kahdeksanneksi. Lentomäen MM-kilpailuissa Oberstdorfissa hän saavutti joukkuekilpailussa hopeaa ja sijoittui henkilökohtaisessa kilpailussa viidenneksi.


title: Janne Happonen

text:
Kesällä 2008 Happonen loukkaantui vakavasti Saksan Klingenthalin muovimäestä hypätessään. Hänen hyppykenkänsä pohja repesi irti ja sen jälkeen suksi katosi alta. Pahin vamma oli murtunut reisiluu, eikä tapauksen jälkeen tiedetty, pystyisikö mies enää urheilemaan. Noin vuotta myöhemmin hän kuitenkin pääsi takaisin mäkeen ja kiersi kaudella 2009–2010 jälleen kisoja. Kauden loppupisteissä hän sijoittui 49:nneksi. Planican lentomäen MM-kilpailuissa Happonen oli mukana Suomen pronssijoukkueessa ja sijoittui henkilökohtaisessa kilpailussa 15:nneksi. Happonen loukkasi polvensa pahasti kesällä 2010. Loukkaantumisien jälkeen Happonen hyppäsi ensimmäistä kertaa lähes vuoteen maailmancupissa 30.1.2011 sijoittuen heti kahdeksanneksi Willingenissä. Hänen pisin hyppynsä on kantanut 240 metriä (SE), jonka hän hyppäsi Vikersundissa 13. helmikuuta 2011. Happonen valittiin Oslon MM-kilpailuihin 2011, jossa hän ei kuitenkaan kilpaillut kertaakaan ja palasi kesken kisojen Suomeen loukattuaan polvensa harjoituksissa. Lentomäen MM-kilpailuissa Vikersundissa 2012 hän oli viidestoista. Kauden 2012-2013 Happonen aloitti olemalla Lillehammerin
normaalimäessä 22. Seuraavana päivänä suurmäen karsinnassa Happonen hyppäsi 135 metriä, loukkasi alastulossa jalkansa ja kaatui
hyppynsä. Happonen joutui jättämään kauden kesken loukkaantumisen vuoksi jo neljättä kertaa urallaan.


title: Carlo Caproli

text: Carlo Caproli (1615/1620 Rooma – 1692/1695 Rooma) oli italialainen säveltäjä, viulisti ja urkuri. Hänen tuotantoonsa kuuluu muun muassa useita kantaatteja, joista varhaisimmat hän sävelsi 1640-luvun alussa, jolloin hän toimi urkurina Roomassa. Caproli toimi vuosina 1649–1661 paikallisen orkesterin viulistina ja vuosina 1661–1670 myös ensiviulistina. Caproli sai elinaikanaan kutsumanimen ”del violino”.


title: Karttakieli

text: Karttakieli (', myös ') on yleinen, synnynnäinen, hyvänlaatuinen, krooninen tai uusiutuva kielen pinnan muutos. Se ei ole tauti, joten se ei voi myöskään tarttua. Kielen pinnalle, sivuille ja toisinaan myös alapinnalle ilmestyy eri kokoisia, epäsäännöllisiä, sileitä, karttamaisia punaisia laikkuja, joista kielen nukka häviää. Punaisten alueiden reunoilla saattaa mutkitella valkoisia juovia. Viikkojen tai kuukausien – toisinaan jopa päivien – kuluessa juovien ja laikkujen muoto ja paikka saattavat vaihdella.